
Komuna e Klinës
Kuvendi i Komunës
01Nr.________________2026
Klinë
PROCESVERBAL
Nga mbledhja e VII e Kuvendit të Komunës së Klinës, mbajtur me datë 31 Korrik 2026, në sallën e Kuvendit, nisur nga ora 10:00.
Pjesëmarrës në mbledhje, kryetari i komunës së Klinës, z. Zenun Elezaj, nënkryetari i komunës, z.Fadil Gashi, përfaqësues të OSBE, anëtarë të kuvendit, media dhe qytetarë.
z. Enver Berisha, Kryesues: Mirëdita të gjithëve! Mirë se keni ardhur në seancën e 7-të të rregullt të Asamblesë Komunale.  Ju përshendes  të gjithëve, kryetarin e komunës, z. Zenun Elezaj, nënkryetarin e komunës, drejtorët, juve kolegë asamblistë, përfaqësues të OSBE-së, të ftuar të pranishëm, mediat. Po besoj që rendin e ditës bashkë me materialin e keni marrë me kohë. Para se me me hy në aprovim të rendit të ditës, nëse ka dikush diçka me shtuar në rendin e ditës. Kemi një pikë që duhet ta ta shtojmë në rendin e ditës për rishqyrtim. Bëhet fjalë për vendimin që e kemi nxjerrë për dhënien e një shume mjetesh për klubin e futbollit "Dukagjini" në vlerë prej 30,000 euro, e që për çudi, ka shkuar në në Ministrinë e PL, nga Ministria e Pushtetit Lokal në Ministrinë e Financave, prej Ministrisë së Financave ka shkuar në Ministrinë e Kulturës, Rinisë dhe Sportit dhe në fund Ministria e Kulturës dhe Rinisë dhe Sportit ka kërkuar që kjo të të futet edhe një herë në rendin e ditës në Asamblenë Komunale për rishqyrtim për shkak të një neni që ndoshta duhet përfshirë aspektin gjuhësor dhe zyrtar. Unë kisha kërkuar tani kur jemi te kjo pikë, sqarimin me e bërë zyra ligjore e komunës, z. Driton Racaj. Po unë dua aprovimin tuaj për me e shtuar në rendin e ditës këtë çështje, sepse sa më shpejt që të reagojmë ne, më shpejt besoj se kryhen mjetet për klubin "Dukagjini".
Kush është PËR rishqyrtimin e vendimit? Të gjithë të pranishmit janë PËR. KUNDËR s'ka, ABSTENIME s'ka.
z. Enver Berisha, kryesues: Atëherë kush është PËR rendin e ditës që e kemi para vetes për këtë seancë? Këtu përfshihet edhe  rishqyrtimi i vendimit për klubin. Të gjithë janë PËR. KUNDËR s'ka, ABSTENIME s'ka.
Pika e 1 e Rendit të Ditës: Arsyetimi i mungesave, 
Kryesuesi tha se ka disa njoftime për mungesa; Majlinda Morina ka rast vdekje. Jehona Gashi është rrugës, Kushtrim Haliti dhe Jeton Gashi të dyët kanë probleme shëndetësore, të dyët janë në spital për momentin. Nreca Zefi është rrugës. Po me sa duket, edhe përkundër këtyre mungesave që janë bukur të theksuara kësaj here, ne e kemi kuorumin dhe mundemi me vazhduar.
Pika 2 e Rendit të ditës: Shqyrtimi  dhe miratimi i procesverbalit të seancës së kaluar. 
Të gjithë janë PËR. KUNDËR s'ka, ABSTENIME, procesverbali aprovohet.
Pika 3 e Rendit të ditës: Shqyrtimi dhe miratimi i rekomandimeve të Komitetit për Politika e Financa. 
z. Enver Berisha, kryesues: Kryesisht ne ato pikat që i kemi pasur, normal që i kemi rekomanduar, duke përfshirë raportin financiar, raportin e auditorit. Por, në kuadër të tyre janë edhe dy kërkesa që kanë ardhur nga qytetarët. Bëhet fjalë për një kërkesë për një parcelë që ne e kemi pasur debat edhe në seancën e kaluar, parcelë e cila tash në njëfarë forme  na ka qitë pak sfidë edhe neve si Kuvend. Është fjala për dhënien në shfrytëzim të një toke në fshatin Cerovik. Një palë më herët ka kërkuar, një familje, një lagje, që ta marrë  në shfrytëzim atë parcelë. Mirëpo legjislacioni, në bazë të vlerësimit të analizave që kemi pasur, kemi menduar që është mirë me u shtyrë ajo derisa të krijohen rrethanat e reja. Por, edhe kjo që është sot në rend dite prapë ka  një lloj situate që prapë duhet me u vlerësuar  edhe me u shqyrtuar si duhet. Nuk e di rreth kësaj kërkesës së parë për dhënien në shfrytëzim të tokës  në Cerovik  a dëshiron dikush prej jush me shtuar diçka.
z. Valmir Bacaj: Faleminderit kryesues!Sa i përket rekomandimeve të KPF-së, sepse siç e thatë edhe ju, të dyja janë kërkesa të cilat edhe i kemi dhënë ato vërejtjet tona në KPF. Sa i përket kërkesës për shtëpinë e komunitetit me ndërtuar që  ka qenë kërkesë e familjes Bashota, ashtu siç e thatë, ka qenë edhe një kërkesë më herët prej lagjes për Varreza. Ne si Komitet për Politika e Financa e kemi rekomanduar që kërkesa t'i drejtohet zyrës për urbanizëm, mbrojtje dhe mjedis, që të na informojë se si është e paraparë ajo parcelë në hartat zonale dhe mundësisht t'i bëjë zgjidhje të dy kërkesave që janë, edhe kërkesës së parë për zgjerim Varreza që ka qenë në seancën e kaluar, po ashtu edhe kërkesës së dyjtë që është për ndërtimin e shtëpisë. Po ashtu edhe për kërkesën tjetër që e kemi pranuar nga zotëri Daut Gashi, nga anëtarët e AKV "Dukagjini", e kemi dhënë rekomandimin që t'ia adresojmë Drejtorisë së Kulturës, Rinisë dhe Sportit.
Tunë Deda: Përshëndetje për kryetarin e komunës, profesor doktor Zenun Elezi. Përshëndetje për ju kryesues, përshëndetje për nënkryetarin e komunës, drejtorë edhe të gjithë të pranishmit! Kjo kërkesë ka qenë edhe më përpara edhe unë e shoh që kërkesa është e arsyeshme për me iu dhënë. Unë kam thënë edhe atëherë, është shumë mirë me u angazhuar dhe me vepru qysh e parasheh ligji, sepse aty varrezat ekzistojnë. Domethënë është vetëm zgjerim i varrezave. 
Esat Raci: Faleminderit kryesues! Përshëndetje për të gjithë! Kryesues, ne në mbledhjen e KPF-së i kemi dhënë mendimet tona edhe për kërkesën e lagjes Bashota për objektin që kanë bërë kërkesë, edhe realisht kemi kërkuar që institucioni përgjegjës, drejtoria apo ju si ekzekutiv me na dhënë një përgjigje, një përgjigje sot në këtë seancë që të shkojnë edhe të bisedojnë, ta shohin situatën mes atyre dy lagjeve. Kështu që edhe pozicionimi jonë apo qëndrimi jonë është që institucionet përgjegjëse, në këtë rast drejtoria apo kushdo që është përgjegjës, të dalë në terren, ta merr situatën reale edhe ta gjejnë gjuhën e përbashkët të atyre dy lagjeve. 
z.Enver Berisha,kryesues: Faleminderit Esat! Mirë që e potenconi. Unë jam marrë me këtë temë këto ditë, jam takuar me të dyja palët, kam biseduar. Edhe familja e Prenajve po presin edhe një kontakt me bërë, mandej me e marrë një përgjigje.  Do të vazhdoj t'i pres të dyja palët me i takuar të dyja palët, se realisht ne si komunë  nuk mund ta qojmë veten në situatë që të  krijojmë debalancë mes familjeve aty. Po ndoshta do të ishte mirë edhe sot me iu dhënë edhe pak hapësirë, sepse kanë kërkuar edhe një afat kohor që me këqyrë me biseduar me lagjen Bashota edhe me pa çfarë vendimi po mundemi me marrë. Sepse ne vendim, përderisa ata nuk merren vesh mes veti, është pak problem  me marrë. 
z. Arben Limanaj: Përshëndetje për të gjithë! Të dy kërkesat e të dy lagjeve të fshatit Cerovik, edhe e lagjes së Kurtëve edhe e Bashotëve, ne si grup i konsiderojmë si të arsyeshme. Mirëpo meqë është fjala për të njëjtën pronë, në këtë rast të dy lagjet e kanë kërkuar të njëjtën pronë,  i kanë të dy kërkesat öö që i kanë bërë, atëherë ne mendojmë se bashkë me komunën të dy lagjet, të gjejnë një dakordancë që të realizohen të dy kërkesat nëse ka hapësirë dhe ka prona të mjaftueshme për t'u realizuar të dy kërkesat.
z. Naim Musliu: Përshëndetje për të gjithë! Që kjo kërkesë është e arsyeshme e ktyre familjeve, po këtu e kemi edhe një kërkesë, dhe një peticion që ndoshta ka një dallim të vogël te shqyrtimi. Lagja e Bashotëve ka bërë një peticion të lagjes aty komplet, nuk është një familje po është krejt lagja, edhe kërkojnë me ndërtuar një objekt për ceremoni të ndryshme çfarë i kanë shumica e fshatrave nëpër komunën e Klinës, e cila do të shfrytëzohet pastaj edhe nga lagja e Alikurtëve, edhe Bashotëve, edhe lagja Rrusta, edhe kush do që ka nevojë. Edhe plus pozicioni që e ka që ajo parcelë është shumë afër shtëpive edhe ka disa puse të ujit për të cilat banorët kanë ngritur shqetësim. Nëse ka prona të mjaftueshme, është mirë Drejtoria e Urbanizmit me i gjetur një vend të përshtatshëm banorëve për varreza, po në një vend pak më të përshtatshëm sesa ku ata kanë kërkuar. Sepse pozicioni, është pak problematik. Aty banorët e lagjes Bashotëve kanë paraparë edhe kanë vendosë një gurthemel për ngritjen e një lapidari me emrat e dëshmorëve të kombit. Prandaj te shqyrtimi është mirë me pasur parasysh këtë. Faleminderit!
z. Enver Berisah, kryesues: Faleminderit Naim! Unë para se me e marrë fjalën drejtori me dhënë sqarimet, me zgjedhur diçka prej kësaj çështje, në mënyrë më serioze jam angazhuar mes dy familjeve. Edhe realisht, krejt çfarë mundem me u angazhuar është me kontaktuar me ta prapë për një marrëveshje më të mirë me qëllim që arritja e dakordimit të jetë mes tyre, qoftë edhe versioni që e tha Arbeni, se aty ka hapësirë për të dyja kërkesat. Ka hapësirë. Kjo rrugë është ajo që unë po insistoj që ne bashkërisht, është mirë edhe ju si kuvendarë, si asamblistë me hy në këtë ndërmjetësim që ta bëjmë një zgjidhje që është më e pranueshme për të gjithë. 
z. Enver Berisha,drejtor i urbanizimit: Faleminderit kryesues! Përshëndetje kryetar, nënkryetar, drejtorë  të nderuar, ju asamblistë të Kuvendit të Klinës. Fjala është për një parcelë e cila potencialisht është diskutuar shumë më herët se tash dhe është përfshirë në hartën e planit zhvillimor komunal. Në planin zhvillimor komunal kjo është e destinuar për varreza. Dhe është mbajtur debati, ka pasur faza, nuk ka pasur kundërshtime. Gjithsesi tash jemi në proces të hartimit të hartave zonale,  mendoj se jemi dakuord të gjithë që të gjendet forma dhe mënyra për t'ju ndihmuar. 
Me votimin unanim kjo pikë e rendit të ditës u shty.
Kërkesa e KV “Dukagjini”, Daut Gashi
z. Lorenc Marku, drejtor i kulturës: Është paraparë me rregullore që të raportohen mjetet e shpenzuara të marrura donacion nga subvencionet e Komunës. Bazuar nga auditimi janë gjetur shkelje nga OJQ përfituese, janë 12 OJQ që kanë bërë shkelje, njera prej tyre është edhe OJQ në fjalë. Kjo është arsyea që nuk kanë përfituar subvencione kësaj radhe. 
z. Esat Raci:  E kuptoj arsyetimin që e dhatë. Jemi dakorduar të gjithë që të gjindet forma për ti ndihmuar. Kam informatë që këtë ansambel dojnë me e largu nga zyrat që i shfrytëzojnë për aktivitete. Kërkoj që të gjenden menyra për ti ndihmuar.
z. Lorenc Marku, drejtor i DKRS: Realisht ne nuk jemi për me mos me i ndihmuar por faktikisht ata janë vet shkelësit e kësaj rregulloreje, të cilën ata i kanë nënshkruar kontratat. Çdo OJQ që kanë nënshkruar kontratën me mua i kam thirrur në zyrë dhe secilit i kam thënë: "Lexo dhe nënshkruaje". Në fund kemi me u përgjigjur kësaj kontrate si ti, si unë. Kështu që, sa i përket shkeljeve që ata kanë bërë në vitin e kaluar, të cilën unë nuk kam qenë drejtor, ata vetë i vuajnë pasojat e tyre. Nuk është faj i im. Për veç kësaj, për këtë pjesën e zyrës, unë kam kërkuar prej tij një dokument të cilin ai më ka dëshmuar që ka një pëlqim që ju ka lejuar zyrën. Nuk ka qenë në gjendje me më siguruar asgjë. Tash, nëse ju e shihni të arsyeshme, ne i kemi zyrtarët tanë, drejtorisë sonë, të cilët janë pa zyrë. Shefi i drejtorisë së kulturës tonë nuk ka zyrë. Tash, ne nuk e shohim të arsyeshme që një zyrtari jonë të mos ketë zyrë personale edhe dikush nga jashtë të i epet, ne e dimë që komuna ka edhe objekte të tjera që mundet me ju dhënë një zyrë në shfrytëzim dhe ta shfrytëzojë këtë mundësi. Nuk jemi për me penalizuar, por jemi që fillimisht zyrtarët tanë të kenë kushte komode për punë, pastaj që t'ju jepet hapësira edhe pjesëve të tjera ose OJQ-ve të tjera. Por edhe për këtë rast po besoj se do të gjejmë një mirëkuptim bashkë me juve dhe me kryetarin edhe të shohim se si do të mundësojmë atij ta ketë zyrën. 
z. Arben Limanaj: Nuk pajtohem me drejtorin e kulturës edhe kjo farë forme me këmbëngulë në penalizim po më duket se po i heqim mundësinë e funksionimit. Se në fakt, ky zotëria që e ka themeluar këtë OJQ, ansamblin e këngëve dhe valleve, ky thotë që: "Unë prej kryetarit të komunës jam inkurajuar me fondacionin e OJQ-së që me i zhvilluar aktivitetet e kulturës." Edhe përderisa është inkurajuar prej komunës të formohet si OJQ-së, atëherë besoj që e kemi obligim me mbështetur OJQ-në me këtë aktivitet. Prej pasluftës, në atë kohë ka ekzistuar si shoqëri kulturo-artistike, tash po regjistrohen si OJQ ansambël, në këtë rast vazhdimisht e kanë pasur një hapësirë në Shtëpinë e Kulturës ose përreth objektit të vjetër të Shtëpisë së Kulturës. Shoqëria kulturo-artistike “Jehona e Dukagjinit” gjithmonë e ka pasur një hapësirë ku i kanë lënë mjetet, veshjet, kanë ushtruar edhe njëfarë forme ka funksionuar si pjesë e Shtëpisë së Kulturës, vazhdimisht. Prandaj, mos t'ia ndajmë të drejtën me pasur hapësirën e vet aty në kuadër të Shtëpisë së Kulturës, sepse ne mundemi me e ndalur, domethënë, nëse s'i ndihmojmë sot ose në një seancë tjetër, ata e lënë funksionimin e tyre. Kjo që po thotë drejtori, duke e ditur këtë specifikë se nuk jemi të fushës së kulturës, por për shembull në arsyetimin e përfaqësuesit të kësaj OJQ-je, se aty ku merren veglat, ku blihen veglat muzikore është punë dore,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                         në formë private, artizanale edhe s'ka mundur me iu ofruar fatura e dokumenta. Edhe tash me penalizuar. Mendoj se është dashur me i ndihmuar që me u barazuar me komunën, që mos me u penalizuar nga subvencionet. Prandaj meqë shuma e kërkuar prej 5000 € nuk është ndonjë shum e madhe, unë kisha thënë që mos me i lënë ata djem e vajza, do me thënë 30 e sa janë që merren me aktivitetet kulturore, mos me i lënë pas  me me artin e tyre edhe mos me funksionuar. Thjesht, nëse s'i ndihmojmë, ata e lënë, e lënë, s'merren me aktivitetin dhe cili është rezultati që e bëjmë ne si kuvend dhe si ekzekutiv në këtë rast. Veç e shohim një shoqëri kulturo-artistike ansambël që shkon. 
Znj. Teuta Mulaj: Faleminderit kryesues për fjalën. Përshëndetje për të gjithë. Për Ansamblin, mendoj që e kemi diskutuar në Komitetin për Politikë dhe Financa, e kemi adresuar me gjetur një mbështetje tek Drejtoria e Kulturës. Edhe mendoj që ky ansambël duhet me u mbështetur për shkak se jep shumë për komunën e Klinës edhe na përfaqëson denjësisht në komunat e tjera, ashtu edhe jashtë Kosovës. Mendoj që sigurimi i faturave për  veshjet kombëtare dhe mjetet muzikore është mjaft e vështirë. Prandaj, duhet të gjendet një formë që të mbështetet, qoftë me karburant,  ushqimet dhe pijet, sepse në mënyrë vetanake është shumë e vështirë me funksionuar. Prandaj, është mirë mos me e lënë këtë ansambël me u shuar. Në kërkesën që ka ardhur, theksohet rikthimi prapë i zyrës. Ku i morën ata çelësat për me e pasur atë zyrë? Dikush ia ka dhënë. E paska përdorur në tetor të vitit 2025, pikërisht në kohën e zgjedhjeve. Drejtor, ju s'keni qenë atëherë, është mirë të paktën ata që kanë qenë përgjegjës me e marrë përsipër një përgjigje. Edhe është mirë, po, me ju siguruar zyra, sepse mendoj që ne po i lejojmë të rinjtë e të rejat  tona që të ikin nga Kosova, duke mos i subvencionuar, duke ia marrë zyrën, duke ia marrë çdo të drejtë këtij ansambli.
z. Valmir Bacaj: Faleminderit kryesues. E thashë edhe më herët se ne e kemi trajtuar këtë kërkesë në KPF dhe këtu janë dy çështje: e para është kërkesa për mbështetje financiare dhe e dytë është për zyrë. Të e para, pra kërkesa për mbështetje financiare, është e pamundshme në aspektin e subvencioneve, me obliguar komisionin që me subvencionuar se nuk ka bërë kthim të  raportit financiar për subvencionimin që ka marrë në të kaluarën. Ne e kemi miratuar vetë rregulloren dhe komisionin e kemi obliguar që të mos shkelë rregulloren. Por ne jemi për me gjetur zgjidhje edhe për mbështetje financiare, dhe edhe për zyre. Komuna sigurisht se ka edhe zyra diku tjetër në kuadër të Drejtorisë së Kulturës ku ka hapësirë të mjaftueshme që me e shfrytëzuar ansambli në fjalë. Tendenca që ne po  hedhim faj komisionit pse subvencione nuk ka përfituar kjo OJQ, unë e shoh të paarsyeshme sepse ne marrim edhe vërejtje nga auditori nëse e mbështesim një OJQ ose një klub që nuk i ka respektuar procedurat në të kaluarën. Ne jemi, sikurse u tha, për t`i mbështetur edhe financiarisht, edhe me i gjetur zgjidhje këtij ansambli.
z. Tunë Dedaj: Unë nuk e shoh humbje të parasë nëse i epen kësaj shoqërie kulturo-artistike "Jehona e Dukagjinit".. Unë jam që rinia me u angazhuar në kulturë, në rini, në sport, nuk është humbje pare. Mos me i lemë me shkuar në drogë e në sende të tjera. Vetëm në këtë mënyrë mendoj që jemi në rrugën e drejtë. Prandaj kërkojmë me gjetur mënyrë. Ata na përfaqësojnë neve, jam pro me i gjetur zgjidhje, e kur do dikush me gjetur zgjidhje e gjen, kur do mos me i gjetur, nuk e gjen.
z. Lorenc Marku, drejtor i DKRS: Të jemi të qartë. Nuk është kërkush për me penalizuar kërkënd për sa i përket aktiviteteve që bëhen në nivel komunal, sidomos nga një OJQ e caktuar. Por nuk mundemi ne, siç tha edhe zotëri Bacaj, që ne t'i shkelim rregullat që vetë kuvendi i ka bërë. Nëse një komision i caktuar, në bazë të auditimit që ka  gjjetur shkelje në raportim të financave, atëherë vetë ata janë të penalizuar, jo që ne kemi dalë me i penalizuar. Unë jam pro financimit të tyre, jam pro mundësisë për me i gjetur zgjidhje, por duke llogaritur mundësitë buxhetore të drejtorisë sime, unë e kam të pamundur si drejtori t'i përkrah ata në këtë aktivitet që ata kërkojnë. Tjetër, kur ju ka dhënë në shfrytëzim zyra, në bazë të informatave që unë kam, pëlqimi ose, më falni, pëlqimi gojor që i ka dhënë ka qenë gjatë një aktiviteti që ai ka pasur për me mbajtur. Ka bërë një kërkesë të caktuar me gojë në komunën tonë me i dhënë zyre për këtë aktivitet. Edhe në atë kohë ju ka dhënë hapsira për atë aktivitet, pastaj nuk i ka dorëzuar më çelësat, jo se është dhënë me ndonjë dokument. S'ka asnjë dokument që i ka lëshuar atij drejtoria e kulturës. 
Në vazhdim, diskutimi rreth kërkesës së OJQ “Jehona e Dukagjinit” vazhdoi tutje
z. Asdren Ramadani: Faleminderit kryesues! Përshëndetje për të gjithë! Deshta të engazhohem pak te kjo pikë e rendit të ditës sa i përket mbështetjes financiare për kulturë, rini dhe sport, gjegjësisht ansamblit tonë. Besoj se shumica e kolegëve edhe pse janë pozitivë, domethënë janë pro, po i japin disa vërejtje aty-këtu në forma të ndryshme. Po kjo punë nuk di pse po diskutohet. Vullneti po shihet që është, atëherë pse po e zgjasim edhe ne si kuvend kur mundemi me marrë një vendim edhe nuk është ndonjë shumë ku me ditë sa e madhe, 5000 €. Nuk di pse po debatojmë, unë kisha thënë të gjithë kolegët që jemi këtu ta qasim në votim ta mbështesim me një shumë prej 5000 € dhe e përfundojmë këtë debat.
Për këtë çështje foli edhe kryetari i Komunës i cili tha se zgjidhje ligjore nuk ka. Janë të gjeturat e auditorit që nuk mund të i anashkalojmë e po ashtu edhe rregullorja e miratuar në këtë kuvend. Ndërsa për sigurimin e një zyre për aktivitete ai tha: 
“Ata le të diskutojnë bashkë me administratën komunale, le ta gjejnë diku një lokacion edhe mbi bazën e kompetencave që kemi si Kuvend, kuptohet se ekzekutivi nuk mundet me i dhënë zyrë, ku do që merren vesh, ne ia jepim një zyrë. Cila nga zyrat që është e lirë, në koordinim me Drejtorinë e Kulturës dhe Drejtorinë e Administratës ta sjellin një vendim në Kuvend dhe t'i japim zyrë.”
z. Naim Musliu: Përshëndetje! Drejtor, kur një punë fillon jo mirë edhe përfundimi pastaj... nuk ka dyshim se ka me qenë i tillë, çfarë është kjo që po diskutojmë sot. Ne e kemi diskutuar këtë në fillim kur e kemi parë shpalljen publike si Drejtori e Kulturës për subvencionimin e OJQ-ve. Nuk e keni bërë mirë sipas rregullave edhe jeni detyruar me përsëritë, me kthyer prej pikës zero. Kjo është e vërtetë.
Edhe ansambli ynë "jehona e Dukagjinit"  ka bërë kërkesë, po ka edhe plot grupe të tjera kulturore e sportive që janë të pakënaqur me procedurat që janë ndjekur gjatë përzgjedhjes së atyre shpalljeve që keni bërë. Që aty është thelbi i problemit. Madje ka edhe klube kulturore, organizata, që herën e parë i keni përzgjedhur e herën e dytë  nuk i keni përzgjedhur. Edhe ato në ndërkohë, në mes të dy shpalljeve, i kanë kryer ato programe çka kanë pasur, e kam fjalën për festivalin "Melodia" për fëmijë, edhe ai ka hyrë në shpenzime, ka kryer shpenzime, domethënë herën e dytë nuk i janë kryer. Ka probleme, tash a keni me u ballafaqu në gjyqësor a ku keni me u ballafaqu, ajo është çështje tjetër. Keni klube sportive që i keni formuar veç për me i dhënë subvencione, e pastaj kur e keni parë se po bëhet e madhe, s'ia keni dhënë herën e dytë. E ka klube që kanë garuar në nivel vendi e s'i keni subvencionuar fare. Ka, domethënë, ka goxha shumë parregullsi e pakënaqësi të mëdha rreth kësaj. E për mua njëherë duhet me pranuar që ka pasur gabime, se kur punohet bëhen edhe gabime. Në këtë mënyrë siç po veprojmë, ne veç po i inkurajojmë largimin e tyre prej këtij vendi, sepse s'po i ofrojmë mundësi.
z. Lorenc Marku, drejtor i DKRS: Nëse thua se kam nisë keq, do të kisha pasur gabim, për fatin tonë unë veç e kam gjetur ashtu. Nëse gjendet vetëm një OJQ ose një klub sportiv ose një dikush që kam pasur ndikim prej anës time, unë sot do të jepja dorëheqje. Të  dy OJQ ose çka që po i quani ju, se janë penalizuar, ajo që thoni ka qenë faza preliminare kur janë shpallur fitues. Gjatë fazës preliminare unë vetë e kam thirrur OJQ-në përkatëse dhe i kam thënë: "Shtyje aktivitetin për shkak se nuk është proces i përfunduar." Nuk ka pranuar me shtyrë, e ka mbajtur. Unë kam pasur interpelancë thirrje ekstra për këtë punë. Qysh mundet mos me u subvencionuar një OJQ për derisa e ka mbajtur aktivitetin e vet pa monitorim? Kërkush s'ka qenë prezent, as unë vetë s'kam qenë prezent në ato aktivitete të mbajtura. Ai e ka penalizuar veten. Për derisa ti mbani aktivitet pa përfituar subvencionin, qysh mundesh me subvencionuar një gjë që veç është kryer?
z. Enver Berisha, kryesues: Unë po besoj që u debatua mjaft kjo çështje, po i propozoj një apo dy deklarata të kësaj situate që është krijuar edhe kësaj teme. E para, ai klub i këngëve dhe valleve është pasuri e jona, e Klinës. Edhe realisht, kushdo që mendon që s'ka vullnet me i ndihmuar, sipas meje nuk është mirë. E dytë, duhet ne që jemi këtu në Kuvend me i ditur procedurat, rregulloret edhe aprovimet që po i bëjmë. Për informatën tuaj, prej muajit katërt unë e kam kërkesën për laptop për juve. Edhe e dini që ende s'kemi mbërritur me i siguruar mjetet krejt për shkak të procedurave. Jemi marrë vesh me drejtorin, jemi dakorduar që me këqyr nëpër të gjitha drejtoritë çka mundemi me marrë mjetet edhe me i blerë laptopat për juve. Domethënë, e kuptoni gjendjen se në këtë vit jemi në një situatë jo të mirë financiare. Unë jam që mundësisht me këqyr me i bërë zgjidhje sa më shpejt kësaj OJQ, ndërsa si e tha drejtori është gabim sipas meje, nuk ka penalizim për dikë që s'i ka plotësuar kriteret, nuk është  penalizim ajo. Penalizim është një pamundësi me i ndihmuar në kohën kur ai ka qenë i kompletuar, se për derisa ajo OJQ nuk ka mundur me siguruar  letrat- faturat për shkak të procedurave të tyre nuk quhet penalizim. Po besoj që e kam dakordancën edhe tuajën që sa më shpejt ekzekutivi me këqyr me e gjetur një lokacion, një zyrë për ta. Mandej në bazë të mundësive buxhetore me siguruar edhe buxhet edhe pse ka me qenë pak problem këtë vit, po së paku na me bërë atë që mundemi. Kush është për këtë deklaratë?
Me 5 abstenime, asnjë kundër dhe 12 PËR aprovohet kërkesa prej klubit të këngëve dhe valleve që fillimisht të bëhet zgjidhja e lokacionit, e zyrës, e mandej në bazë të mundësive buxhetore që Komuna do t'i ketë në të ardhmen. 
Pika 4 e rendit të Ditës: Shqyrtimi i raportit të menaxhimit financiar për periudhën janar - qershor 2026. 
z. Faruk Smajli, drejtor i FEZH: Të nderuar, i nderuar kryetar, nënkryetar, kryesues, ju anëtarë të Kuvendit! Ne po e paraqesim raportin financiar të menaxhimit për periudhën janar - qershor të vitit 2026. Buxheti i Komunës së Klinës për vitin 2026 është në vlerë prej 17 milionë e 304 mijë e 308.75 euro. Ky buxhet e dimë që përbëhet prej këtyre burimeve të financimit si: grantet qeveritare, të hyrat vetanake, të hyrat e bartura nga viti 2025, grantet e donatorëve të jashtëm, donatorëve të brendshëm si dhe grantet e performancës. Sa i përket realizimit të shpenzimeve për periudhën janar - qershor, ato kanë arritur në shifrën prej 10 milionë e 630 mijë e 339 euro apo 61.43% të buxhetit. Krahasuar me periudhën e njëjtë të viteve të kaluara, janë 25.59% më shumë. Shpenzimet për paga dhe mëditje në gjashtëmujorin... për periudhën janar - qershor janë 5 milionë e 489 mijë e 446.76 euro apo 57.38% të vlerës së përgjithshme për këtë kategori. Në raport me periudhën e kaluar kemi pasur një rritje prej 25.84%, ku ndikim në këtë rritje ka pasur ekzekutimi i pagës së 13-të. Shpenzimet për mallra dhe shërbime për këtë periudhë janë 1 milion e 277 mijë e 272.76 euro apo 46.83% të vlerës së përgjithshme të buxhetit. Në raport me periudhën e njëjtë të vitit të kaluar kemi pasur një rritje prej 41.08%. Ndikim në këtë rritje të shpenzimit ka pasur pagesat e direkt nga Thesari për vendimet gjyqësore për obligimet e dalë nga kontratat kolektive të arsimit. Te shpenzimet komunale në këtë periudhë janë shpenzuar 302 mijë e 478.77 euro apo 41.73% të vlerës së përgjithshme të buxhetit për këtë kategori. Në raport me periudhën e njëjtë të vitit të kaluar janë... ka pasur rritje prej 10.83% ku ndikimi edhe këtu është nga pagesat për gjyqësoret e vendimeve të kontratës kolektive. Te shpenzimi i subvencioneve dhe transferëve, gjatë periudhës janar - qershor janë shpenzuar 700 mijë e 979.08 euro apo 75.39% të vlerës së përgjithshme të buxhetit nga kjo kategori. Në raport me periudhën e njëjtë këtu kemi një rritje prej 90.22% edhe këtu ndikimi është nga pagesat për kontrata kolektive që janë marrë nga përmbaruesit. Te shpenzimet kapitale, gjatë këtij gjashtëmujori janë shpenzuar 2 milionë e 840 mijë e 223.73 euro apo 44.91% të vlerës së përgjithshme të buxhetit për këtë kategori. Në raport me me vitin e kaluar kemi një rritje prej 11.93%. Pra, për shpenzimet përmbarimore vetëm në mallra dhe shërbime këtë vit janë marrë 299 mijë e 12 euro. Te shpenzimet komunale janë marrë 22 mijë e 546.51 euro. Prej subvencioneve dhe transferëve janë marrë 365 mijë e 976.44 euro, ndërsa në investime kapitale janë marrë 1 milion e 340 mijë e 199.57 euro. Në total, shpenzimet përmbarimore të dalë nga kontratat kolektive në arsim janë prej 2 milionë e 27 mijë e 734 euro, si dhe 175 mijë euro janë në këtë vit që priten me u marrë këtu ditë. Në total po arrijnë 2 milionë e 202 mijë e 734.59 euro për kontratën kolektive në arsim.
Ndërsa sa i përket të hyrave vetanake, në këtë gjashtëmujor kanë arritur 994 mijë e 444.01 euro, që përbën 64.08% të planifikimit vjetor, ku të planifikuara janë 1 milion e 551 mijë e 784 euro. Krahasuar me periudhën e njëjtë të vitit paraprak, kemi një rritje prej 1.21%, përkatësisht 11 mijë e 854 euro më shumë. Si përfundim, përkundër të gjitha sfidave nga aspekti i të hyrave vetanake dhe në vonesat në rishikimin e buxhetit, Komuna ka arritur të mbajë një nivel të kënaqshëm të realizimit të shpenzimeve. Ju faleminderit për vëmendjen!
Esat Raci: Kemi disa pyetje, blic pyetje edhe përgjigje. E pamë raportin gjashtëmujor. Dy kategori ekonomike, grantet dhe subvencionet, goxha shpejt i keni shpenzuar gjashtëmujorin e parë, po ashtu edhe mallrat dhe shërbimet. Në krahasim me vitin kalendarik 2025, drejtor e keni përgjegjësinë e menaxhimit të financave. Më ranë në sy disa shpenzime, drejtor, me terma tash ekonomike, te shërbimet e veçanta, konsulentë dhe kontraktor individual? Këtu diferenca është afër 24 mijë euro në raport me vitin 2025. Po ashtu, shërbimet kontraktuese të tjera. Me na i qartësu. Është vlera diku 26 mijë euro. Furnizime me veshmbathje në 2025 nuk keni pasur fare shpenzim ndërsa këtë vit 7000 euro. 
z. Raci vazhdoi kërkesën për sqarime rreth shpenzimeve të ndryshme dhe më pastaj drejtori u përgjigj:
z. Faruk Smajli, drejtor i FEZH: Te furnizimi dhe veshmbathjei, në këtë kod hyjnë furnizimi me uniforma për zjarrfiksët, inspektorët, punëtorët e sigurimit dhe çarçafët apo rrobat në çerdhet e fëmijëve. Te drutë, në këtë kod hyjnë shpenzimet e ngrohjes te disa shkollave është më e lartë ngaqë janë paguar obligimet nga viti 2025. Ka pasur obligime në disa shkolla dhe janë kryer të gjitha obligimet që i kanë pasur për dru.
Te mirëmbajtja e ndërtesave arsimore, në këtë kod pjesa më e madhe është lyerja edhe renovimi i shkollave, furnizimi me material të imët dhe renovimi, pastrimi i disa objekteve shkollore. Shpenzimi më i madh kryesisht në lyerjen e objekteve shkollore.
Te mirëmbajtja e ndërtesave shëndetësore, në këtë kod hyn pastrimi i hapësirave të jashtme dhe të brendshme të objekteve shëndetësore dhe furnizimi me material të imët dhe renovimi i objekteve shëndetësore. Për kompjuterë, sa i përket vlerës prej 2,000 eurosh, tash vlera e një kompjuteri është 850 euro.
z. Esat Raci: Në zyrën e kryetarit 4.000 euro.
z. Zenun Elezaj, kryetar: Së pari po besoj që ky furnizim është e vështirë tash me e ditë kush e ka marrë një kompjuter për drejtorinë e financave, sepse kërkesat bëhen sipas drejtorive, sipas stafit. Por një procedurë që është shumë e sigurt, që unë nuk e nënshkruaj asnjë furnizim, është që IT-ja duhet të japë vlerësimin se ai kompjuter është jashtë përdorimit. Ne na duhet t'i ndërrojmë kryesisht kompjuterët që janë në financa, të cilët kanë performancë të specifikave, edhe disa kompjuterë që punojnë, zyrtarë që punojnë me terren, që duhet t'u përshtaten edhe kërkesat që bëhen edhe nga niveli qendror për shkak të softuerëve të caktuar. Te subvencionet, janë shpenzuar shumica, 400,000 euro i ka marrë përmbaruesi. Këtë vit jemi shumë, domethënë me vështirësi të mëdha.
z. Valmir Bacaj: Raporti financiar për periudhën janar-qershor 2026 paraqet një pasqyrë të qartë të ecurisë financiare komunale dhe tregon se komuna ka vazhduar me dinamikën e mirë të realizimit të buxhetit. Buxheti për vitin 2026 është më i lartë se i vitit paraprak, ndërsa në gjashtëmujorin e parë është realizuar 61% e mjeteve të planifikuara. Gjithashtu, raporti tregon se te disa kategori është arritur menaxhim racional i shpenzimeve. Janë evidentuar ulje të shpenzimeve te disa kategori si kategoria e mallrave dhe shërbimeve, udhëtimet zyrtare, telefonia mobile dhe fikse, shërbimet e internetit, furnizimet për zyra, mirëmbajtja e automjeteve dhe disa shpenzime operative, çka dëshmon për një kujdes të madh në administrimin e parave publike dhe orientim te mjetet dhe te prioritetet.
Nga ana tjetër, rritja e shpenzimeve në disa kategori, siç ka qenë subvencionet e mallrave dhe shërbimeve, duhet parë në aspektin e pagesave dhe obligimeve që ka pasur komuna,  përmbushjes së detyrimeve ligjore. Opozita i përmendi disa kategori si atë për kompjuterë. Është mirë të përmendet, për shembull, për 6 muaj që janë shpenzuar 2,000 euro për kompjuterë. Është sqaruar se një kompjuter kushton 1,000 euro, një kompjuter me specifika mesatare. Pastaj, po i përmend 3,177 euro për 6 muaj furnizim për zyrën e kryetarit, i bie 532 euro për një muaj që i ka shpenzuar me të gjitha këto aktivitete që bëhen. Prandaj ne si grup i parlamentarëve të Aleancës e vlerësojmë angazhimin e komunës për realizimin e buxhetit edhe menaxhimin me përgjegjësi të financave publike. Besojmë se në gjashtëmujorin e dytë do të ketë edhe intensifikim të realizimit të projekteve dhe do të vazhdojë puna në rritjen e të hyrave tona. 
z. Zenun Elezaj, kryetar: Po bëj një shpjegim se po thoni zyra e kryetarit. Zyra e kryetarit, duhet të thuhet: në kuadër të zyrës së kryetarit, e ku  hyjnë disa zyra të tjera që është zyra ligjore, auditori, domethënë ka shumë shërbime civile që janë në kuadër të zyrës së kryetarit. Edhe zyra ligjore është renovuar këtë vit edhe kryesisht këto shpenzime kanë ndodhur në plotësimin e nevojave që kanë pasur ato zyra. Përndryshe, deri tash asnjë shpenzim nuk është bërë në zyrën e kryetarit.
z. Naim Musliu: Gjatë këtij gjashtëmujori, të hyrat e përgjithshme të komunës kanë shënuar një rritje prej 2.62% në total, në krahasim me të njëjtën periudhë të vitit të kaluar. Por shpenzimet kanë pasur rritje prej 25.59% krahasuar me të njëjtën periudhë. Çfarë na tregon kjo? Gjatë gjysmës së parë të këtij viti, gjithsej janë shpenzuar 61.43% të buxhetit të Komunës së Klinës, e tha edhe drejtori. Ndërkohë që ende nuk ka filluar asnjë projekt serioz të kryhet që shkon në të mirë të qytetarëve. Shpenzimet në kategorinë e investimeve kapitale kanë shënuar një rritje të përgjithshme prej 11.93% në krahasim me periudhën e njëjtë të vitit paraprak.Në këtë periudhë janë shpenzuar 65% të kësaj kategorie, por fatkeqësisht qytetarët tanë ende nuk po shohin projekte të filluara apo punime konkrete në terren.
Edhe në këtë rast, kërkojmë disa shpjegime.
 A mund të na shpjegoni çfarë do të ndodhë me këto projekte që janë të planifikuara për këtë vit? A do të shtyhen këto për vitin 2027? E ato projekte të vitit 2027 a do të shtyhen e pastaj do të vonohen prapë? Do të ishte mirë që ne të jemi të sinqertë me qytetarët. Edhe t'u tregojmë atyre që Komuna e Klinës këtë vit, edhe vitin e ardhshëm, nuk do të jetë në gjendje të realizojë investime kapitale serioze. Qytetarët duhet ta dinë këtë edhe mos të mbajnë shpresat koti, sepse kur ata i shohin projektet e planifikuara për këtë vit, ata presin që komuna me i kryer apo me i realizuar. Qytetarët presin shtrimin e rrugëve edhe kanalizimeve që janë projektet e këtij viti. Ata presin rregullimin e ujësjellësit, për shembull në lagjen Tikvesh, te sheshi Nënë Tereza, në lagjen Arbëria, në fshatin Drenoc, Jagodë, Kpuz e plot fshatra të tjera. Presin ndërtimin e parkut industrial në Klinat. Presin ndërtimin e kanalit kullues nga pusi i Jarinës e deri te lagja Arbëria.Sepse këto janë projekte, ju i keni planifikuar edhe ky kuvend i ka miratuar për këtë vit. Qytetarët presin shumë gjëra. Qytetarët me të drejtë presin përfundimin e projekteve edhe atyre nuk u intereson shumë justifikimi edhe viktimizimi i vazhdueshëm që ju po vazhdoni me bërë. Qytetarëve duhet t'ju tregohet se sistemi arsimor është i ngarkuar me të punësuar. Edhe disa nga ata ndoshta rrezikojnë me mbet pa punë nesër. Fatkeqësisht, qytetarët e Klinës duhet të përgatiten për një mandat gati të dështuar. Ata duhet të presin deri në vitin 2029. Meqë viti 2029 është vit zgjedhor, është vit elektoral, gjatë atij viti komuna ka me i gjetur krejt fondet edhe me i realizuar kërkesat e qytetarëve, bile qytetarët duhet me pasur kujdes se është rrezik edhe asfalti në ara me shku me e shtruar pa i pyetur vetëm për me u marrë votat. Në fund, dua t'ju jap një kompliment Komunës së Klinës. Ju jeni mjeshtër të arsyetimit dhe të justifikimit, veç vazhdoni qështu tutje deri sa qytetarët të bindren që më shumë keni fjalë se sa punë. Faleminderit!
z. Zenun Elezaj, kryetar: Po besoj që jo ne por Naimi e ka mjeshtri kamuflimin. Duhet me u ndalë dhe me arsyetu drejtë, të gjitha arsyetimet tona janë reale. Vetëm një arsyetim që e bën ekzekutivi që nuk është real, thirruni në të.  Komuna e Klinës ka paguar 60% të buxhetit të investimeve kapitale, ia kanë marrë përmbaruesit. Edhe ne nuk mund të dalim me i marrë paratë e rrugëve. Domethënë, ne po bëjmë menaxhimin e situatës shkëlqyeshëm si asnjë komunë tjetër. Kërkund nuk vërehet që ka mangësi.
Projektet, është e vërtetë, 60%, prej 4 milionë eurove, 2.3 milionë euro deri sot i ka marrë përmbaruesi. Edhe ato janë pjesa dërrmuese nga investimet kapitale. Ne do të gjejmë formë dhe mundësi që me i kryer obligimet, por deri tash nuk mundesh me gjetur sepse ky vit prej fillimit është vit problematik i shkaktuar nga qeverisja qendrore për shkak të mosmiratimit të buxhetit. Është miratuar buxheti në muajin prill edhe në momentin kur ka filluar me u ekzekutuar pagesat, pikërisht e kanë formuar një kod të veçantë dhe i kanë marrë të gjitha mjetet, i kanë gjuajtur në atë kod dhe ia kanë dhënë përmbaruesve. Edhe ne nuk na kanë mbetur mjete buxhetore me filluar projekte të reja.
Tash jemi në një situatë të palakmueshme, po po e përdorim fondin e performancës, që po shpresoj edhe këtu ende nuk na janë alokuar mjetet nga ana e Ministrisë së Pushtetit Lokal. Po presim këto ditë, brenda dy javëve, që me i iniciuar disa projekte të cilat janë vërtet jetike për funksionimin e jetës qytetare në Komunën e Klinës. Me pak fjalë, po mundona me thënë që asnjë arsyetim i joni nuk është bërë kot së koti. Arsyetimet që i bëjmë për qytetarët i bëjmë për me t'ju treguar qytetarëve që ne po bëjmë të pamundurën aq sa mundemi me bërë. Është e vërtetë ajo që the se ky vit ka me qenë vit i vështirë financiar, por që ende nuk e dimë edhe viti i ardhshëm si do të jetë. Por ne nuk mund të dalim prej procedurave ligjore, domethënë, jemi ata që do të jemi vigjilentë, do të angazhohemi kohë pas kohe, në çdo moment kohë reale me gjetur zgjidhjen më të mirë të mundur me i shërbyer qytetarëve të Komunës së Klinës me të gjitha mundësitë që kemi.
z. Tunë Dedaj: Unë vetëm deshëm me thënë që çfarë faji ka komuna që ia kanë marrë 2.5 milionë prej kontratës kolektive. Po ta dinë qytetarët e Klinës se ia kanë marrë të gjitha komunave të Kosovës, nuk ia kanë marrë vetëm Klinës. Nga këtu unë i kisha thirrur qeverinë që të gjitha komunave me ua kthyer ato mjete të marra. Sa i përket punës, qytetari ka me vlerësuar punën tonë shumë mirë edhe pas tre viteve.
z. Naim Musliu: Unë kërkova me qenë i sinqertë para qytetarëve, edhe kryetari edhe ekzekutivi edhe të gjithë.Kur vitin e kaluar ju i keni bërë planifikimet e buxhetit, ju i keni thënë qytetarëve ka me ardhur me ta shtruar rrugën, ka me i mbyllur gropat me asfalt ose ka me ta rregulluar kanalizimin, projekte të ndryshme. Qytetarët presin, se qytetarëve te e fundit ata nuk japin përgjegjësi as për kontratën kolektive as për gjykatat, ata presin premtimet që ju ia keni bërë me ia kryer, me i realizuar. Edhe për vitin e ardhshëm, për shembull, edhe këto shpenzimet kontigjente pa planifikuar që i keni bërë prej kontratës kolektive, me i parashikuar pak. Vitin e kaluar për shembull i keni marrë ta zëmë shembull 600,000 euro, këtë vit 2 milionë, ndoshta edhe vitin e ardhshëm.Kur planifikohet diçka duhet me u kryer. Nëse ne planifikojmë projekte e nuk i kryejmë ato e i lëmë që kështu me u shtyrë, atëherë çfarë i i bie kjo? Kjo i bie me i gënjyer qytetarët. Me i mashtruar, mos me qenë i sinqertë me ta.Më mirë është me u thënë s'mundemi me i kryer projektet, kemi me i shtyrë deri t'i kryejmë kontratat kolektive. 
z. Valmir Bacaj: Naimi na quajti mjeshtër të justifikimeve, po Naimi po shndërrohet në mjeshtër të mashtrimit, mund të quhet kështu.Edhe është mirë kur t'i përmendësh investimet kapitale që po thuhet se kanë rritje, është mirë me përmendë me shifra që t'ju referohesh raporteve zyrtare, me i përmendë se veç prej investimeve kapitale përmbaruesit e vendimet gjyqësore na kanë marrë mbi 1 milion euro. Kur po thotë tash që me i planifikuar detyrimet kontigjente, vendimet e gjyqësorit, kjo është qesharake se kërkush nuk mundet me i planifikuar vendimet e gjyqësorit. Kërkush nuk e di se sa lëndë janë në gjykatë, kërkush nuk e din sa lëndë shkojnë te përmbaruesi.
Znj. Marigona Racaj: Falenderoj drejtoritë pë përgatitjen e raportit.A ka projekte dhe investime që kanë mbetur jashta planifikimit, cilat janë arsyet dhe çfarë masash do të ndërmerren për të siguruar realizimin e projekteve deri në fund të këtij viti. Mbështetja e femrmerve është jetike, a po realizohen projekteet sipas planit. Aktivitetet kulturore dhe sportive, a janë realizuar investimet dhe aktivitete e plinifkuara. A po realizohen investimet e sherbimeve publike sipas planifikimit, finanacat a mendojne se realizimi i buxhetit është i knaqshëm.
z. Agron Bacaj, drejtor i shëndetësisë: Faleminderit kryesues i nderuar, kryetar i nderuar, drejtorë, asambleistë të nderuar! Pjesa e shqetësimit të Marigonës është me vend, e kemi diskutuar edhe në Komitet për Shëndetësi. Valës  së përmbaruesit nuk i ka shpëtuar as Drejtoria e Shëndetësisë. Fatkeqësisht, jemi goditur prej thesarit, pa na konfirmuar, pa na dhënë njoftim paraprak si procedurë. Departamenti i Thesarit duhet me marrë një aprovim paraprak prej komunës se ku duhet me u marrë mjetet për këto procedura përmbarimore. Dhe në muajin prill jemi përballuar me një vendim arbitrar ku Drejtorisë së Shëndetësisë, te kategoria mallra dhe shërbime, i janë marrë rreth 175,000 euro. Nga vazhdimësia prej grantit specifik të shëndetësisë, Departamenti i Thesarit e zbaton një vendim përmbarimor edhe ia merr Drejtorisë së Shëndetësisë 175,000 euro, që normalisht kjo, kur vetë drejtoria e ka buxhetin total rreth 400,000 euro te kjo kategori, sigurisht se paraqet problem. Po na me furnizime jemi në rregull tash për 3-4 muajt e ardhshëm dhe na duhet bashkërisht me zyrën e kryetarit dhe me Drejtorinë e Financave me bë korrigjimet e domosdoshme që i lejon ligji i buxhetit edhe me bartë buxhet prej drejtorisë ose prej një kodi buxhetor te kodi buxhetor mallra dhe shërbime te Drejtoria jonë.
z. Qemajl Sejdiu, drejtor i DKA: Faleminderit kryesues i nderuar, kryetar, anëçarë të tjerë të nderuar të pranishëm! Po këtu diskutuam, s'di ku diskutuam shumë buxhete. Çdo vit është i paraparë buxheti dhe janë të parashikuara projektet që kemi me investuar edhe në shkolla. Drejtoria e Arsimit këtë vit për shkak të problemeve financiare jemi të siguruar që të kemi ngrohje, mos të kemi problem në shkolla për dru dhe pelet. Edhe te renovimet e shkollave me të vërtetë nuk kemi mjete buxhetore, veç në raste emergjente. Edhe pikërisht kemi pasur raste më herët që shkollat e kanë pasur një farë lloj petikeshi që kanë ndërhyrë në raste ku kemi pasur, por ajo është eliminuar dhe nuk na jep mundësi. Edhe në bashkëpunim me me kryetarin ta shohim mundësinë buxhetore që në mënyrë që nga shtatori kur të fillojnë mos të ketë probleme të mëdha për shkollat. Drejtoria e Arsimit e ka patur një kontratë për mallra dhe shërbime që me të vërtetë ka qenë e qëlluar për shkak të renovimeve dhe pas kërkesave të shkollave. Ajo kontratë ka përfunduar dhe ne nuk kemi mjete më tash për me shpallë tjetër. Gjendja në arsim për momentin është e mirë, por tash rrjedha na duhet edhe një kontratë për defektet kur i kemi në ngrohje, se janë shumë të rëndësishme se në qoftë se kemi ndonjë prishje të kaldajës atëherë të detyrohemi që mos me pas proces mësimor. Domethënë kemi shumë sfida këtë vit, uroj që me mos me pas probleme të mëdha. Faleminderit!
z. Enver Berisha, drejtor i urbanizimit: Faleminderit i nderuar! Meqenëse pyetja kishte të bënte me përgjegjësi totale, po ju jap një shifër përafërsisht që që do t'ju shërbejë: aktive janë 11 kontrata. Aktive janë, prej tyre 6 të përfunduara sepse kanë qenë dyvjeçare 2024–2026. Pastaj 11 prej tyre janë aktive, janë 6 të përfunduara, 5 prej tyre janë në trevjeçare që do të jenë edhe vitin e ardhshëm dhe 11 janë aktive. Këto kontrata në gjendje janë dy prej tyre sa për dijeninë tuaj, janë në përqindje të punimeve dhe janë aktive. Andaj varet sa do të kemi të paguajmë, ashtu do të punojmë. Kurse për kontrata të reja ne mendojmë që edhe ato kontrata do t'i iniciojmë shumë shpejt. 
z. Faruk Smajli, drejtor i FEZH: Për sa i përket realizimit të buxhetit, unë veç e thashë edhe më herët që këtë vit realizimi është me vlerë prej 51.43%, që është domethënë në nivelin normalisht 5.59% më shumë se sa vitin e kaluar. Edhe në realizimin e projekteve me shumë vështirësi për shkak të kontratës kolektive, mirëpo deri tash jemi duke shkuar mirë, nuk është diçka... Faleminderit!
z. Lorenc Marku, Drejtor i Kulturës: Sa u përket aktiviteteve të Drejtorisë së Kulturës, faktikisht ne kemi filluar mbas festivalit që u mbajt, është mbajtur kampi veror CampFest që ka qenë organizim katërditor që u mbajt në tri lokalitete: në Dresnik, në “Jehona e Dukagjinit” dhe në Kulla e Millakut. Pastaj kemi vazhduar me shfaqjen e finales që u bë në shesh, ky ka qenë aktivitet i jonë që është organizuar direkt prej drejtorisë tonë në bashkëfinancim me bizneset e caktuara të cilat kanë marrë pjesë në këtë aktivitet. Kemi aktivitetin tjetër të radhës që ka me u mbajt të dielën, nuk e di sa jeni në dijeni, po mendoj që kemi bërë një koncert për mërgimtarët i cili është i organizuar në bashkëpunim me Ministrinë e Punëve të Jashtme dhe të Diasporës, si dhe bashkëfinancim edhe me subjektet afariste të cilat kanë marrë pjesë në këtë aktivitet me donacionet e tyre. Po ashtu, të dielën me datën 2 gusht prej orës 19:00 është koncerti me minatori, i cili do të jetë po mendoj një ngjarje e rëndësishme për komunën tonë. Kemi Javën e Rinisë. Java e Rinisë do të mbahet në fund të gushtit dhe fillim të shtatorit, i cili ka me pasur aktivitete të ndryshme është duke u bërë plani i veprimit për këtë aktivitet. Pas saj, në shtator, në fillim të shtatorit e kemi në agjendë Javën e Filmit, që do të jetë një projekt që është prapë se prapë kjo OJQ  është e mbështetur prej drejtorisë tonë, një javë e filmit ndërkombëtar, filmit me metrazh të shkurtër, që unë mendoj që ka me qenë një risi jo vetëm për komunën tonë, por për Kosovën në përgjithësi për shkak se ka një skenografi shumë të mirë të prezantuar, ka një një numër të madh të interesuarve që kanë me marrë pjesë në këtë javë të filmit dhe po mendoj që ka me pasur një jehonë jo vetëm në komunën tonë, por për Kosovën në përgjithësi. Këto janë risitë që ju presin. Faleminderit!
Arben Limanaj: Kisha me me pyet lidhur me këtë pjesën e sigurisht fizik të objekteve publike. Domethënë kemi ne shtim pothuajse dyfish të shpenzimeve veç me na informuar a është rritur numri i objekteve publike apo ka ndonjë raport për rrezikshmërinë . Po shoh që është dyfish më shumë kjo 60.000 euro... Në vitin e kaluar në të njëjtën kohë ka qenë 17.886, kurse sivjet është 33.046, domethënë dyfish. Se a është rritur numri i sigurimit apo çka është. Edhe një përgëzim për ekzekutivin për shkak të zvogëlimit të atyre shpenzimeve të luksit që quhen, ndryshe në krahasim me vitin e kaluar ku paska qenë 35.000, një shifër rekord, është zvogëluar ndoshta për dyfish e më shumë. Domethënë ne si grup aty ku respektohen sugjerimet edhe vërejtjet e asambleistëve, në këtë rast te këto shpenzime, ekzekutivi i ka pasur parasysh edhe i ka respektuar. Faleminderit!
z. Zenun Elezaj, kryetar: Sigurimi fizik është shtuar në pesë shkolla. Edhe për atë arsye është rritur. Por në anën tjetër ka rritje të shpenzimeve për shkak të rritjes së pagës minimale që ne është dashur edhe me i modifikuar kontratat. Domethënë janë të dyja arsyet pse ka ndodhur edhe rritja e shpenzimeve këtë vit.
Pika 5 e Rendit të Ditës: Shqyrtimi i raportit të Zyrës Kombëtare të Auditimit për auditimin e pasqyrave financiare të Komunës së Klinës për vitin 2025. 
z. Fadil Gashi, nënkryetar: Faleminderit kryesues, kryetar, drejtorë, anëtarë të kuvendit, si dhe mediume të pranishme! Si çdo vit edhe këtë vit ne e kemi pranuar raportin e Zyrës Kombëtare të Auditimit dhe sot para jush po e prezantoj raportin që ka të bëjë me vitin 2025, një dokument që ka rëndësi të veçantë dhe që vlerëson menaxhimin e financave publike, transparencën dhe funksionimin e kontrollit të brendshëm në komunën tonë dhe në secilin institucion tjetër. Ky raport duhet të shihet si një instrument për përmirësim të vazhdueshëm dhe jo vetëm si një vlerësim i punës së administratës tonë. Zyra Kombëtare e Auditimit na ofron një pasqyrë objektive mbi praktikat tona, evidenton rezultatet e arritura dhe identifikon fushat ku nevojiten masa shtesë për të rritur efikasitetin, përgjegjshmërinë dhe cilësinë e shërbimeve ndaj qytetarëve tanë. Gjatë vitit të fundit, komuna jonë ka bërë përpjekje të vazhdueshme për të forcuar menaxhimin financiar, për të përmirësuar kontrollin e brendshëm dhe për të arritur nivelin e transparencës siç kërkohet. Për këtë të gjitha që unë i thashë, ne kemi edhe donacione, përfitime grantesh të shumta nga shumë institucione vendore e ndërkombëtare dhe jemi të vlerësuar kampion në transparencë si nga raportet zyrtare që janë ndërtuar për komunën tonë. Kjo dëshmon që përkushtimi i administratës tonë komunale për menaxhim përgjegjës të parasë publike dhe punës publike janë në respektim të plotë të legjislacionit në fuqi. Natyrisht raporti përmban edhe opinionin, i cili në këtë rast ka dy opinions: modifik dhe të kualifikuar. Për  vitin 2025, Komuna e Klinës ka pranuar opinion të kualifikuar dhe është me rëndësi të theksohet që në fillim se baza e vetme e këtij kualifikimi bazohet nga zbatimi i kontratës kolektive në arsim. Dëmi që i bëhet jo vetëm me obligimet e gjitha institucioneve të tjera me këtë kontratë është shumë i madh. Po ndalem te faqja e 3-të e 7-të dhe 8-të, pikërisht te pasqyra faqja që e keni edhe ju përpara dhe po citoj raportin ku vetëm thotë: "Gjatë vitit 2025 nga Thesari janë bërë pagesa në vlerë prej 609,268 euro si rezultat i procedurave përmbarimore dhe vendimeve gjyqësore. Detyrim borxhi kryesor ishte 412,018 euro, ndërsa 197,248 euro ishin paguar si shpenzime shtesë në emër të kamatave, tarifave të përmbaruesit. Veç shikoni çfarë shume morën...
z. Arben Limanaj: Ky raport a ndikon në përfitimin e grandit të përformancës. Ne do ta ,bështesim planin e veprimit gjithsesi.
z. Fadil Gashi, nënkryetar: Për fat të keq nuk jemi përfitues të grantit qeveritar, sepse kemi opinion të kualifikuar. Vetë raporti e thotë: "Baza e këtij opinioni përbëhet prej vetëm këtyre dy çështjeve." Për çka tani jemi të kualifikuar kështu. Përndryshe, gjetjet e tjera, një e gjetur, për shembull, e keni veç për shkak të emërtimeve diku në furnizim, diku në shërbim, veç emërtimet janë. E diku janë që në vitin e kaluar, në raportin e vitit të kaluar, ju ka referuar për një çështje që ne kemi afat deri në vitin 2027, sepse janë punë që janë në vazhdimësi. Tash unë, për fat të keq po thëm,  kemi biseduar edhe me kryetarin se disa prej atyre të gjeturave  s'është dashur as me i pranuar, sepse ju e shihni në fund "pajtohemi, pajtohemi". Nuk është dashur, po korrektsia e kryetarit ndoshta e ka bërë të vetën, sepse nuk janë të adresueshme saktë Megjithatë, i kemi pranuar, kemi punuar planin e veprimit. Unë shpresoj shumë që vitin e ardhshëm nuk kemi me i parë më këto të përsëritura.
z. Naim Musliu: Raporti i auditorit vë në pah disa shkelje, e për këtë arsye është opinioni i kualifikuar. Baza e opinionit të tyre: keqklasifikimi  ashtu po e emërtoj i shpenzimeve në kategori të ndryshme në shumën prej 509,160 eurove, edhe nënvlerësimi i detyrimeve kontingjente. Po ka dhe shkelje të tjera që nuk po përmenden këtu: lidhja e kontratave për punë me çmim për njësi në kundërshtim me rregulloren e prokurimit publik. Kjo është shkelje e prokurimit, ndoshta është edhe e paqëllimshme, se di unë, po është një nga shkeljet.Tejkalimi i sasive të parapara me kontratat publike kornizë; vendosja e kritereve shtesë gjatë vlerësimit të aplikacioneve të fermerëve me kriterët të cilat nuk ishin parapara gjatë shpalljes së thirrjes publike; tejkalimi i afatit ligjor për mbajtjen e pozitave të ushtruesve të detyrës; edhe vonesat në pagesën e obligimeve të parapaguara. Keqklasifikimi lidhet me kontratën kolektive po besoj se është kjo por auditori ka dhënë rekomandime. Edhe ai ka thënë që në ligjin për ndarjet buxhetore, paragrafi 12 i nenit 15 e mundëson komunës me planifikuar pak a shumë këto, edhe komuna është mirë me bërë përpjekje për vitin e ardhshëm në mënyrë që mos me u ballafaquar prapë me të njëjtën problematikë. Komuna po ashtu ka paguar 73,287 euro në kompensim për dëmet e shkaktuara stacionit të autobusëve, ndërkaq nga kategoria e mallrave dhe shërbimeve ka paguar 1,535 euro për asfaltimin e rrugëve dhe infrastrukturës nëntokësore në  fshatit Poterq, prej mallrave dhe shërbimeve. Kjo është në papajtueshmëri me ligjin. Auditori në raportin e vitit 2024 ka dhënë gjithsej 8 rekomandime. Edhe pse komuna ka premtuar që do t'i zbatojë këto rekomandime, në raportin e vitit 2025 është konstatuar se vetëm një rekomandim është realizuar, një ka filluar të zbatohet pjesërisht, dhe 6 rekomandime nuk kanë filluar fare të zbatohen — domethënë janë të përsëritura. Opinioni i kualifikuar i këtij raporti normalisht që ka ndikuar, edhe shkeljet ligjore,  shkelja e bërë me mbajtjen e pozitave të ushtruesve të detyrës përtej afateve të lejuara ligjore. Kjo ka qenë praktikë në të kaluarën: ka pasur persona që kanë ndenjur me vite të tëra si ushtrues detyre në pozita të ndryshme. Për këtë arsye, edhe kemi këtë raport që e kemi. E ajo që është pak shqetësuese, edhe unë pajtohem, që në të gjitha rekomandimet edhe te kjo shkelje, komuna është pajtuar. Është pajtuar në fund. Kjo paraqet një farë shqetësimi serioz për drejtimin, për ne si parti, por edhe për qytetarët e kësaj komune, sepse tregon mungesë përgjegjësie institucionale dhe përkushtimit për përmirësimin e menaxhimit financiar dhe zbatimin e rekomandimeve. Unë e kam lexuar edhe  planin e veprimeve, edhe i kam lexuar detyrat që i kanë marrë drejtorët për t'i përmirësuar këto. Këto kanë mundur t'i marrin edhe në vitin e kaluar e mos me u përsëritur ketë vit 6 rekomandime. Aty e kam parë që zyrtarët ligjorë janë angazhuar me bërë një farë parashikimi të këtyre shpenzimeve kontingjente. Këtu vetëm i them Valmirit që me dasht Komuna me bërë e bënë, ndoshta jo 100%, po afërsisht, dhe kështu i eliminon këto shkelje për vitin e ardhshëm. Faleminderit!
z. Fadil Gashi, nënkryetar: U mundova me i gjetur faqet. "Te kualifikimi i opinionit i përcakton bazat." janë  dy çështje. Po e lexoj: "Baza për këtë opinion..." Zyra Kombëtare e Auditimit e ka thënë "...e opinionit tonë ishin te keqklasifikimet e shpenzimeve në kategorinë e ndryshme ekonomike në vlerë prej 509,000 eurove..." Edhe kjo është shuma që ju i referuat, bazë e opinionit të kualifikuar. Këto të tjerat janë rekomandime. Tash po shkojmë te ajo që po përmend “me ushtrues detyre”. Degjo: nëse i referohesh ndryshimeve ligjore, ata vetë të thonë: "Vlen të theksohet se gjatë këtij viti, për rastet që ne po i trajtojmë, më pas në shtator të vitit 2025... 2025-ës ishte ndryshuar me ligjin numër 08/L-298 për ndryshimin dhe plotësimin e ligjit  i referohet ligjit mëparëshëm për zyrtarët publikë, i cili parasheh se pozita e lirë nuk mund të zëvendësohet me ushtrues detyre për më gjatë se një periudhë prej dy viteve." Ligji i parë e ka pasur 6 muaj. Këtë e ka mundësuar vetë ligji për dy vite, dhe kjo është konsideruar si e  gjetur.
Nënkryetari vazhdoj tutje duke shpjeguar dilemat që ngriti z. Naim Musliu, duke zhvilluar një lloj debati në formë interaktive me z. Musliu.
z. Naim Musliu: Është e vërtetë që ligji më vonë është ndryshuar, edhe thotë që ushtruesit e detyrës kanë të drejtë me qëndruar dy vjet. Por kur ata janë zgjedhur, ka qenë 6 muaj. E nëse dikush pranohet sot me një ligj e nesër ndryshon ligji, ti s'mundesh me e larguar atë prej punës. Vlen ai moment, ai ligj që ka qenë në fuqi në momentin e angazhimit. Prandaj kjo është shkelje. Domethënë për këtë e kanë qitur ata si shkelje, përndryshe nuk është arsyetim kjo. Auditorët janë të specializuar për këtë punë.
z. Zenun Elezaj, kryetar: U përmend që ne jemi pajtuar, edhe kjo është arsyeja që unë personalisht jam pajtuar, që me i ndërprerë menjëherë këto praktika. Është caktuar: ushtrues detyre për 6 muaj. Po ka pasur me vazhduar edhe një 6 muaj tjetër. Kur ka ndryshuar ligji, në emërimin tjetër është përdorur ky dyvjeçar. Po në momentin që unë kam marrë rekomandimin, gjetjen  sepse nuk është shkelje, por është gjetje  unë menjëherë kam thënë po, edhe i kam ndërprerë menjëherë kontratat. Domethënë se kam shfrytëzuar të drejtën ligjore për dy vjet të tjera. Në fakt, për shumë prej pikave jam pajtuar që menjëherë, në qoftë se është gjetje, unë i falënderoj shumë auditorët për konstruktivitetin, për angazhimin e tyre që na mundësojnë me përmirësuar. Edhe unë jam ai që jam me ta, jam ndoshta prej të vetmit kryetarë të komunave që jam me auditorët gjithmonë, edhe thërras takime shumë intensive me gjithë stafin e komunës që me i elminuar këto gjetje.Pajisja me numër personal të shumë tatimpaguesve. Ti s'mundesh me e elminuar për një vit, sepse duhet t'i presësh ndoshta... ka mërgimtarë tanë që 2-3 vite nuk vijnë. Edhe nuk mundemi t'ia marrim numrin personal, po angazhimi i Zyrës së Tatimit në Pronë është jashtëzakonisht i madh. Kemi shpallur si fushatë që me punuar e gjithë Drejtoria e Financave me kapacitetet e veta që me mund me bashkëpunim me Zyrën Civile me i siguruar këta numra. Sepse ata vijnë me nxjerrë ndonjë certifikatë a diçka, me i informuar e me i thënë që me i plotësuar. Janë disa prej rekomandimeve që ne nuk mundemi me i elminuar menjëherë. 
z. Valmir Bacaj: Raporti i zyrës kombëtra etë auditimit është një dokument i rendësisë së vecantë. Sa i përket bazës së kualifikuar duhet të themi se gjetjet në këtë raport nuk identifikojnë asnjë rast të keqpërdorimit të parasë publike. Janë vendimet gjyqësore të kontratës kolektive ku përmbaruesi ka tërheq mjetët nga kode pa na pyetyr fare. Gjetjet në fushën e prokurimit , auditimi konstaton se punët janë kontraktu, konttrata janë realizuar. Ka të bëjë me mangësi procedurale por jo me keqpërdorim financiar. 
z. Bacaj vazhdoi duke përmendur se në kohën e PDK ka pasur shumë shkelje në cmimet e larta në kontrata e shumë të tjera ndërsa sipas Bacajt asnjë shkelje gjatë qeverisjes Elezaj nuk ka ndodhë. Sipas zotit Bacaj plani i veprimit do të zbatohet dhe rekomandimet e auditorit do të zbatohen.
Pika 6 e Rendit të Ditës: Raporti i vendimit për hartimin e hartave zonale
z.Enver Berisha, drejtor i urbanizimit: Faleminderit i nderuar. Ju keni marrë vendimin për inicimin e hartimit të hartës zonale. Mirëpo, ministria na ka kthyer ligjshmërinë, dhe kanë kërkuar se duhet të bëhen përmirësime. Kështu që ne kemi bërë një komunikim me Ministrinë e Mjedisit dhe është e kryer. Prandaj kërkoj prej juve që ta rishqyrtoni dhe menjëherë ta aprovoni vendimin që ne kemi sjellë, me rekomandimet çfarë na kanë sjellë organet e nivelit qendror/ministria. 
Me 18 vota PËR, asnjë kundër dhe asnjë abstenim Miratohet.
Pika 7 e Rendit të Ditës:  Peticioni i lagjes Dukagjini në lidhje me vendimin e  marrë në seancën e kaluar për aprovimin e lokacionit për banim të përballueshëm. 
z. Enver Berisha, drejtor i urbanizimit: Faleminderit i nderuar kryesues. Është një listë, e përbërë nga nënshkrimet e banorëve të lagjes Dukagjini. Unë e mirëpres dhe kam respekt ndaj këtij peticioni. Unë kam kërkuar që te kjo pikë t'i rekomandoj edhe Kuvendit që ky vendim të pezullohet. Me kusht që ta shohim gjendjen në të ardhmen, të pezullohet. 
Znj. Mendehije Duraku: Faleminderit kryesues. Përshëndetje për kryetarin, nënkryetarin, drejtorët, kolegët asamblistë dhe gjithë ju të pranishëm. Sa i përket kësaj pike të rendit të ditës, dua të ngre një çështje që lidhet pra me planifikimin zhvillimor të lagjes Dukagjini. Sipas hartës zonale të Komunës së Klinës, kjo pjesë është e përcaktuar si zonë e ndërtimit jo të lartë. Tani kemi një propozim për ndërtimin e një banese sociale në këtë lagje. Dua ta bëj të qartë se unë jam në mbështetje të çdo investimi që komuna realizon për të mirën e qytetarëve. Megjithatë, në të njëjtën kohë, konsideroj se çdo investim duhet të jetë në përputhje me hartën zonale dhe në interesin më të mirë të banorëve të kësaj lagjeje. Po ashtu besoj se para se të merren vendime të tilla, është e domosdoshme të zhvillohen konsultime me banorët e zonës. Ata duhet të japin mendimet e tyre lidhur me projektet që ndikojnë në jetën dhe zhvillimin e tyre. Për më tepër, lagja Dukagjini ka ende nevoja prioritare, si çështja e nënkalimit, e cila do të kishte ndikim të drejtpërdrejtë në sigurinë dhe lëvizjen e banorëve. Po ashtu, do të ishte e dobi shme ndërtimi i një çerdheje për fëmijë, një objekt shëndetësor apo ndonjë shërbim publik që do t'i shërbente të gjithë komunitetit të kësaj lagjeje. Prandaj, sot kërkoj nga ekzekutivi që ky projekt të rishqyrtohet me kujdes, duke respektuar dokumentet e planifikimit hapësinor, duke dëgjuar zërin e banorëve dhe duke sjellë projekte që sjellin përfitime për banorët e lagjes Dukagjini. Faleminderit.
z. Tunë Dedaj: Faleminderit kryesues. Veç desha me ju kujtuar për çfarë bëhet fjalë. Atëherë kur është aprovuar kjo, unë kam qenë kundër ndërtimit të atij niveli aty. Pse e kam kundërshtuar edhe atëherë, kam thënë: kish me qenë shumë më mirë me qenë një çerdhe fëmijësh apo diçka tjetër. Veç desha me ju kujtuar. Unë e përkrah këtë shqetësim që kanë bërë me shkrim.
z. Arben Limanaj: Kryesues, ne faktikisht të gjithë këtu në asamble u pajtuam atë ditë se di a ka pasur ndokush kundër. Kemi menduar që është kryer paraprakisht edhe diskutimi publik aty me banorët e lagjes. Mbasandej u pa se nuk ishte bë, kanë reaguar banorët dhe kanë bërë peticion që ne na duhet me mbështetur. Ne e mbështesim, mundet me gjetur ndonjë hapësirë tjetër për me e kryer këtë projekt.
Znj. Teuta Mulaj: Faleminderit kryesues. Përshëndetje të gjithëve. Meqenëse banimi i përballueshëm ka qenë me rëndësi shumë të madhe për komunën e Klinës, atëherë është mirë që drejtoria me e shikuar edhe një parcelë tjetër të komunës, në mënyrë që të mos humbet ky investim. Në të njëjtën kohë, është mirë që banorët e asaj lagjeje të bëjnë një kërkesë bashkë me Drejtorinë e Arsimit edhe të ndërtohet një çerdhe në bashkëpunim me Ministrinë e Arsimit. 
z. Naim Musliu: Ne kur e diskutuam në  seancën e kaluar këtë çështje, unë i bëra një pyetje drejtorit. Dy pyetje në fakt: çështjen e pronësisë edhe pëlqyeshmërinë e banorëve. Drejtori e bëri një çështje ironike Sidoqoftë, ne nuk jemi kundër ndërtimit të objekteve për banim të përballueshëm, por jemi kundër në atë lagje, në atë vend, me u vendosur një objekt derisa banorët nuk e pranojnë. Ata kanë bërë një peticion, 100 nënshkrime i kanë, ne e mbështesim, e mbështesim anulimin e këtij vendimi. 
Me 18 vota PËR, asnjë kundër dhe asnjë abstenim u miratua anulimi i vendimit
Pika e 8 e Rendit të Ditës:  Rishqyrtimi dhe miratimi i propozimit të zëvendësimit të anëtarëve të KKSB-së. 
z. Fadil Gashi, nënkryetar: Propozim për ndryshimin e vendimit 06-985 të datës 01.03.2026 për plotësimin e këtij vendimi. Në vend të zotit Jeton Sokoli, si përfaqësues i kishës protestante, caktohet zonja Drita Sokoli, përfaqësuese e Zjarrësfarëve në Komunën e Klinës. Dhe Rasim Elezi zëvendëson Elmi Zenunaj. 
Me 18 vota PËR, asnjë kundër dhe asnjë abstenim miratohet
Pika 9 e Rendit të Ditës: Shqyrtimi dhe miratimi i propozimit të Drejtorisë Komunale të Arsimit për formimin e komisionit për përzgjedhjen e drejtorëve të shkollave
z. Qemajl Sejdiu, drejtor i DKA: Faleminderit kryesues. Drejtoria e Arsimit ju ka drejtuar me një kërkesë anëtarëve të kuvendit. Kemi një ndryshim të rregullores paraprake të mandatit të drejtorëve. Tash kemi rregulloren me numër 09/2024 për procedurat e përzgjedhjes dhe emërimit të drejtorëve dhe zëvendësdrejtorëve në institucionet e arsimit parauniversitar. Prej kësaj rregulloreje drejtorisë së arsimit i takojnë dy anëtarë. Ne i kemi caktuar: Astrit Muhaxheri,zyrtar në Drejtorinë e Arsimit dhe Hake Berisha, eksperte e arsimit. Kjo kërkesë është bazuar për shkak se dy drejtorë dalin në pension dhe dy të tjerëve u përfundon mandati. 
z. Arben Limanaj: Ne e kemi marrë propozimin e drejtorit të arsimit dhe si grup nuk e mbështesim. Komisioni ka dy anëtarët e komisionit që ka propozuar drejtoria i njohim si kolegë dhe i vlerësojmë edhe si profesionistë të fushës. Mirëpo mendoj se këtu është bërë një kapërcim i udhëzimi, ose rregullores. Për shkak se këtu thotë: propozuesi, DKA-ja në këtë rast, propozon një anëtar nga DKA-ja – në këtë rast që është zyrtar nga DKA-ja – dhe tjetri duhet të jetë ekspert i pavarur i arsimit. Kjo është e definuar. Këtu thotë drejtor i institucionit arsimor me performancë të lartë, përfaqësues nga Këshilli i Prindërve, me kualifikim dhe ekspertizë në fushën e arsimit. Domethënë ky anëtari i tjetër, në këtë rast të dy janë  përfaqësues të DKA-së: njëri që punon në administratë dhe tjetri arsim.Thash përsonalisht i njoh të dy kolegët dhe i vlerësoj për performancën e punës, po në këtë rast ne nuk e mbështesim.
Z. Qemajl Sejdiu, drejtor i DKA: Sic e thash kemi ndryshim të rregullores. Një anëtar është nga ministria e arsimit, anëtarët e tjerë parashihen në bazë të rregullores. Sa i ëprket pjesës gjinore, kemi problem të gjejmë kandidatë. Tek eksperti ia rsimit në udhëzim nuk specifikohet asgjë. Nuk kërkohet përformancë etj. Këta dy emra deshirojmë  që të marrin ligjshmerinë e arsimit. Jemi brenda rregullores dhe udhëzimit.
z. Arben Limanaj: Nëse është kjo rregullorja e re e 2024, kjo thotë: Ekspert i pavarur i arsimit, që ka përformancë të lartë, përfaqësues nga këshilli i prindërve në nivel të komunës. 
z. Qemajl Sejdiu, drejtor i DKA: Them se këta dy emra kanë kaluar edhe një herë prandja po mendoj që ligjshmerinë e marrim prap në mistri, uroj të jetë ashtu. 
z. Naim Musliu: Duke e parë rendësinë që e kanë drejtorët e shkollave. Drejtori i mirë degjon, komunikon, merr vendime në fakte. Sipas Bindjes sonë, ky komision që po pretendoni të formoni nuk është komision që garanton, profesionalizimin, transparencën. Rrezikon të shëndrrohet në instrument të pushtetit, në instrument tuajin. Nëse kjo është mënyra se si do të funksionojë procesi, atëherë është mirë, madje edhe e ndershme që përzgjedhjen e drejtorëve t’ia lëmë kryetarit të komunës. Le t’i zgjedhë kryetari i komunës drejtorët, të ketë të drejtën e tij. Le të punojmë me ta, dhe në fund të ditës secili të ketë përgjegjësinë për punën që bën. Për shkak se sistemi që po ndërtohet sot po e pamundëson llogaridhënien për disa arsye. Edhe në  mandatit që po ju skadon nuk kemi parë trajtim të barabartë ndaj drejtorëve të shkollave, por ka patur trajtim selektiv. Ka patur mbështetje të bazuar në preferenca dhe jo në performancë. Kjo nuk është mënyra se si ndërtohet një sistem arsimor i drejtë. Sot para nesh i kemi dy emra që na i ka sjellë Drejtoria Komunale e Arsimit. E diskutuam pak edhe në komitetet me drejtorin. Që të dy emrat janë pjesë e partisë në pushtet, dhe kjo është e vërteta. E dinë të gjithë qytetarët e Komunës së Klinës. Njëri punon si zyrtar në Drejtorinë Komunale të Arsimit, dhe i propozuari tjetër është i propozuar si ekspert i arsimit. Këtu i kam disa pyetje për zyrtarin komunal: Zotëri, si është e mundur që prej rreth 550 punëtorëve të arsimit në komunën tonë, për ekspert të arsimit të përzgjidhet pikërisht një person që është familjar i kryesuesit të kuvendit dhe është bashkëshorte i njërit prej drejtorëve të shkollave? A nuk është ky një konflikt i pastër interesi? Kjo kandidate ka me intervistuar burrin e vet për t'u bërë drejtor shkolle? Ju keni me thënë se zgjedhja bëhet me performancë, domethënë e keni parapërcaktuar fatin e tij para se të shpallet konkursi. 
E dytë, pyetja që është po aq e rëndësishme: Sipas informatave që ne posedojmë, personi i propozuar ka të përfunduara studimet Bachelor, ndërkohë për pozitën e drejtorit të shkollës kërkohet që kandidati të ketë nivelin Master ose së paku 240 kredi. E si mundet një person me kualifikim më të ulët të intervistojë e të vlerësojë një kandidat me nivel më të lartë kualifikimi? Pra, qytetarët duhet ta dinë se bashkëshorti i të propozuarës është anëtar i komisionit për pranimin e mësimdhënësve në shkolla. A është e vërtetë kjo? Pra, njëri merr pjesë në përzgjedhjen e mësimdhënësve e tjetri në përzgjedhjen e drejtorëve. Edhe nëse dikush pretendon se kjo është e ligjshme, pyetja është: A është kjo etike? A krijon besim te qytetarët dhe a garanton paanshmëri? Unë besoj që jo. Institucionet publike nuk duhet vetëm të jenë të drejta, por edhe të duken e të kenë besueshmërinë e qytetarëve si të tilla. Besimi i qytetarëve ndërtohet kur shmanget çdo dyshim për favorizim, ndikim politik apo konflikt interesi, gjë që ju nuk jeni duke e bërë. Sincerisht, më vjen keq që kemi ardhur në një situatë të tillë ku praktika të tilla para nesh paraqiten si normale. Nuk duhet ta normalizojmë atë që është e gabuar, nuk duhet ta relativizojmë konfliktin e interesit dhe nuk duhet ta politizojmë arsimin, sepse kur politizohet arsimi, humbësit më të mëdhenj janë nxënësit dhe fëmijët. Prandaj ju bëj thirrje të gjithë kolegëve të mi kuvendarë që këtë çështje ta shohim përtej interesave politike. Le të votojmë për një sistem që mbështetet në profesionalizëm, meritë dhe transparencë, sepse drejtorët e shkollave nuk zgjidhen për t'i shërbyer partive politike. Ata duhet të zgjidhen për t'u shërbyer nxënësve, mësimdhënësve dhe të ardhmes së këtij vendi. Si të tillë, këtë komision ne si grup i kuvendarëve nuk mund ta mbështesim. 
Znj. Marqe Selmani: Faleminderit shumë! Përshëndetje për të gjithë! Nuk e pata në plan me diskutuar në lidhje me temën. Tani gjithmonë disa tema janë me dy tehe, është e vërtetë. E vërteta është që mësimdhënësja nuk është e specializuar ose eksperte në fushën e arsimit. E vërteta është që bashkëshorti është drejtor shkolle. E vërteta është që kryesuesi është kunati i ekspertes. E vërteta është që paneli intervistues nuk ka kurrfarë dobie. Mua personalisht më dhimbsen shumë personat që merren ose që janë në grupin e panelistëve të pranimit të kuadrit, sepse është një punë me shumë përgjegjësi. Një punë që drejtpërdrejt nuk ka kurrfarë dobie, vetëm nëse ndodh ndonjë mënyrë tjetër, është punë e cila nuk shpërblehet për ata kandidatë. A është e vërtetë kjo që çfarë tha? Është e vërtetë. A është e vërtetë që Zonjë ka pasur guximin që ta pranojë? Më vjen shumë mirë dhe me gjithë dëshirë do ta votoj, pavarësisht a është eksperte apo nuk është eksperte, sepse është një grua dhe është shumë e vështirë që një grua të marrë hapa që kush më mirë se unë nuk e di.
Ajo që tha Naimi, ne kemi qenë bashkëkolegë drejtorë dhe është e vërtetë çdo fjalë që tha. E vërteta është që s’kemi ku me ikë, ngjarja është kështu. Mirëpo, deshta t’ju përkujtojmë drejtorit të 2013-ës kur  kemi qenë kandidatë për drejtor, ka qenë një konkursit eksperimental, mund ta quaj,  i PDK-së, është quajtur "intervistë e hapur". Në këtë sallë janë intervistuar drejtorët ku kam qenë kandidate. Drejtori ka qenë kandidat që është përzgjedhur, kanë qenë ekspertë edhe ata që janë përzgjedhur. Para se me dalë prej sallës të gjithë më kanë uruar se isha e shkëlqyeshme. Po pas dy orësh unë nuk u zgjodha drejtore pikërisht për shkak të zgjedhjeve politike që janë bërë atë kohë.
Nuk dua t’i relativizoj situatat, po më pëlqen me thënë të vërtetën ashtu qysh është. Dhe s’ka kush që më çon me thënë ndryshe, asnjë pozitë, asnjë situatë e cila mund të jetë, se politika i ka situatat e tilla. Përndryshe, kushdo mundet me kërkuar diçka por PDK-ja me zgjedhur drejtor nuk i takon, sepse ka bërë shkelje në të kaluarën. Nëse kishat mundur, drejtori, me bërë një përzgjedhje tjetër nga 530 mësimdhënës se Klina ka mësimdhënës shumë zotërinj, edhe ekspertë ka, edhe me Master ka. Përndryshe, kish me qenë mirë që me i hequr nëse ka drejtpërdrejt konflikt interesi.
Përndryshe, shqetësimi më i madh është kur zgjidhen drejtorët. Drejtorët duhet t'i bindim fort për me aplikuar që të jenë drejtorë, sepse janë drejtorë me duar të lidhura, pa asnjë kompetencë prej 2010-ës .
Tunë Dedaj: Atëherë kur janë zgjedhur drejtorët për katër vite, unë kam qenë kundër asaj mënyre të zgjedhjes, sepse nuk më ka pëlqyer se nuk i kanë zgjidhur drejtorët e partisë sime,  më shumë se ka pasur drejtorë të PDK-së, LDK-së, se sa ka patur drejtorë të AAK-së. Me më pas pyetur unë atëherë krejt të AAK-së i kisha zgjedhur.
z. Valmir Bacaj: Propozimin që dha që me i zgjedhur drejtorët me vendim të kryetarit. Këtë model të qeverisjes e keni praktikuar ju. I keni zgjedhur drejtorët me vendim të kryetarit? Biles nëse do fakte po të kallëzoj unë se i keni zgjedhur me vendim të kryetarit tuaj, me vendim të kryetarit pa konkurs. Pa konkurs i keni zgjedhur ju drejtorët. Edhe çfarë modeli po mundohesh me na propozuar neve, po ne nuk e praktikojmë këtë model. Ju e keni praktikuar, për këtë arsye e keni marrë edhe dënimin prej qytetarëve.
znj. Teuta Mulaj: Faleminderit, kryesues! Përshëndetje të gjithëve! Ndershmërisht, duke e vendosur pozicionin e zonjës Hake, unë mund të ndihem mirë që një zonjë e merr një detyrë përsipër me ngritjen e saj. Mirëpo,  sa shihet është konflikti i interesit është i dyanshëm. Unë se lëvdoj as punën e PDK-së që ka bërë. Unë mendoj që nuk duhet të jenë përzgjedhje partiake  drejtorët në shkolla, sepse gjendja në arsim kërkon zgjidhje në bazë të kualifikimit. 
z. Qemajl Sejdiu, drejtor i DKA: Ju falënderoj për secilin diskutim këtu. Unë më së pari dua t'i falënderoj të gjithë ata drejtorë të shkollave që me të vërtetë janë heronj, për shkak se kanë dëshirë ende me aplikuar edhe me qenë afër mësimdhënësve, prindërve e nxënësve. Do t'i falënderoj secilin për punën që e kanë bërë. Ne këtu nuk është mirë të flasim me emocione e as me politikë, por është mirë me kuptuar rëndësinë dhe gjendjen çfarë e kemi drejtorët e shkollave. Këtë rregullore nuk e kemi bërë ne si nivel komunal, ne kemi pasur diskutime në Ministri të Arsimit se sa janë marrë parasysh e sa nuk janë marrë. Ato janë veç në udhëzim. Unë prapë i thashë edhe Arbenit se ligjshmërinë nuk e japim as ne këtu me përshkrimet tona, por e jep Ministria e Arsimit.
Për t'ju ikur ne debateve tona këtu, unë mendoj që nuk është e mirë për shkak se ne edhe një herë e kemi kaluar këtë komision. E dyta, a ka konflikt interesi a nuk ka, për këtë thashë është edhe një anëtar i Ministrisë së Arsimit.
Te pjesa e drejtorëve jo politike e politike këtu, mua për vete nuk po më interesojnë e po më duken shumë të ulëta edhe me i debatuar. Unë po gëzohem në fakt që kemi ende drejtorë, se ata përpara kanë qenë mësimdhënës, që e pranojnë atë detyrë të shenjtë, për shkak se ne e dimë asnjë prej juve këtu nuk foli për rëndësinë dhe ligjin që i ka vlerësuar drejtorët. Një drejtor sot pagohet 60 euro më shumë se një mësimdhënës. Edhe kur vijmë ne këtu deri te ajo që ne po duam me e zgjedhur dikë e dikë jo, besoni ne në konkursin që kemi me e pasur nuk kemi me pasur as kandidatë që kanë dëshirë me qenë drejtorë shkollash.
Duke e parë rëndësinë se ne e dimë fort mirë që një drejtor i mirë është alfa dhe omega e cilësisë që lypim ne në arsim gjithmonë, duke filluar prej vlerësimeve të brendshme, vlerësimeve të jashtme të inspektoratit. E ne po flasim se para katër viteve kemi pasur zgjedhjen e drejtorëve. Nuk është se përfundon gjithçka me këtë komision ose me këtë vlerësim që i bëhet. Ne kemi edhe pjesën ligjore ku secili kandidat i drejtohet gjykatave nëse ne kemi vepruar me diçka që po thuhet me politikë e me gjëra të tjera. Këtu e kemi Naimin që po e ngre zërin për politikë, po ky ka qenë drejtor, ka qenë anëtar i Partisë Demokratike. Domethënë, ne jemi qytetarë të Klinës, secilin e njohim njëri-tjetrin edhe e dimë se si kemi punuar mirë e keq kurdo që kemi punuar. Kritikat që po i bëni janë me vlerë për DKA.
z. Zenun Elezaj, kryetar: Në qoftë se e shtyjmë, sepse normal që na duhet të reflektojmë, ka vërejtje prej asamblesë duhet të reflektojmë, por unë po bazohem në një fakt që ne kemi pasur shumë telashe në kalim të ligjshmërisë, edhe aty është edhe fokusi i drejtorit Qemal. Por meqenëse kemi një kalim të ligjshmërisë, normal do të jemi të kujdesshëm që anëtarët e komisionit mos të bien në konflikt interesi. Unë ju kisha lutur me e votuar këtë komision edhe me na mbështetur, sepse deri shtator s’kemi seancë. Dhe unë nuk mundem me shpall konkurse edhe një kohë të gjatë, edhe në performancë biem. Por një po ju me thënë që, krejt ato që po i thoni të gjithë, jemi që besoj që jeni dëshmitarë që nuk ka politikë. Edhe po ju thëm që ne nuk kemi të drejtë edhe me ndërhyrë në proces, sepse unë jam ndoshta në finale nënshkruesi i kontratës të drejtorit, por procedurën e zhvillon krejt komisioni. Hallin e kam tek dy-tre drejtorëve që shkojnë në pension. Edhe si t'i zëvendësojmë? Mos të shkojmë ne ushtrues detyre, ndoshta s'kemi çare, por ne e folëm më parë te rekomandimi i auditorit, mos të bëjmë shkelje edhe një herë. Edhe kjo ka qenë ideja që ne të hyjmë me shpejtësi në themelimin e këtij komisioni. Ju kisha lutur edhe po ju thëm një që, gjithë ato që i shpjegoi edhe drejtori i Arsimit, është vërtetë që qëndron që na po kemi probleme edhe me i motivuar njerëzit me aplikuar. Tani i kemi tri shkolla që drejtorët shkojnë në pension, veç domethënë brenda 5-6 muajve duhet me i zgjedhur të tretë, edhe kemi telashe kush do të aplikojë.
z.Arben Limanaj: Drejtori e përmendi, tha ka pasur edhe drejtorë të tjerë që kanë qenë në subjekte politike. Udhëzimi administrativ i brendshëm tash i fundit e përcakton që s'duhet të jenë më përfaqësues politikë ose të inkuadruar në ndonjë parti. Domethënë strukturat kryesore, se pa parti në Kosovë s'ka, e në atë kohë nuk ka qenë ky kusht. Veç për rikujtim drejtorit.
Debati në lidhje me këtë temë vazhdoi akoma më tej ku u inkuadruan; z. Naim Musliu, znj. Marqe Selamanj, drejtori i DKA,z. Qemajl Sejdiu, znj. Teuta Mulaj, z. Arben Limanaj, z. Tunë Dedaj, z. Valmir Bacaj. 
Komisioni u vendos në votim dhe me 8 vota PËR, me 6 KUNDËR, propozimi i Drejtorisë së Arsimit merr aprovimin. 
Pika 10 e Rendit të Ditës:  Informatë nga Drejtoria Komunale e Arsimit lidhur me përfundimin e vitit shkollor 2025-2026. 
z. Qemajl Sejdiu, drejtor i DKA: Faleminderit kryesues! Përfundimi i vitit shkollor, kemi pasur sukses, kemi pasur... kemi pasur edhe nevoja të ndryshme. Ky vit ka përfunduar mirë, pa ndonjë problem të madh apo diçka. Kemi pasur shumë kërkesa, investime në vijim te shkollat në Ujmirë dhe Çabiq. Kemi pasur edhe kërkesa të tjera. Unë përmenda pak te sfidat është numri i nxënësve që po bie çdo vit edhe është me të vërtetë sfidë. Kemi pasur edhe sfida të tjera duke filluar prej kuadrit, për shkak se çdo vit po kemi mungesa të kuadrit adekuat në drejtori të arsimit. Kemi edhe suksese që kemi pasur në testin e maturës. Kemi pasur në Luigj Gurakuq si sukses mjaft të mirë ku 84.8% e kanë kaluar testin. Domethënë është  veç e afatit të parë, presim edhe afatin e dytë. Edhe në shkollën "Fehmi Agani" kemi pasur ngritje, 62.25% e kanë kaluar testin e maturës në nivel komunal. Çka i mbetet Drejtorisë së Arsimit, ku nuk jemi të kënaqur, jemi me rezultatin e testit të arritshmërisë. Besoj që këtu na duhet me ndërhyrë Drejtoria e Arsimit bashkë me drejtorët e shkollave dhe komplet akterët që jemi brenda, për shkak se kemi pasur një mesatare jo të mirë, ndërmjet 45% deri 52% e kemi kaluar. Sa jemi skeptikë ndaj dy llojeve të provimeve që organizohen prej Ministrisë së Arsimit, edhe në përgjithësi e Ministrisë së Arsimit. Unë nuk pajtohem personalisht me këtë, për shkak se neve na vyen me i menaxhuar ndryshe këto dy teste, na vyen me pasur një cilësi më të madhe kur organizohen këto teste. Unë mendoj që deri aty ku kemi marrë këtë rezultat është edhe më i mirë, edhe kështu mund t'i shohim defektet ku i kemi si Drejtori e Arsimit apo si Komuna e Klinës në përgjithësi. Sfidë mbetet edhe në lidhje me asistencën për me nevoja të veçanta, edhe pse Ministria e Arsimit e ka pasur si politikë. Te shkollat që kemi nën 50 nxënës, jemi duke munduar që atyre mësimdhënësve t'iu shpallim konkurs veç për këtë vit shkollor, jo me iu dhënë kontrata të përhershme, se mund të kemi probleme me teprica të mësimdhënësve.
Drejtori raportoi në detaje për të githa sfidat, investimet dhe problemet që DKA përballet, shkollat dhe mesmidhënësit.
z. Naim Musliu: Faleminderit! Ne e diskutuam në komitet këtë çështje, por ajo çka po dua me kërkuar prej drejtorit është nëse Drejtoria Komunale e Arsimit ka bërë ndonjë analizë, krahasim në mes të testit të arritshmerisë dhe rezultateve në shkolla? Po ashtu kërkoj që të korrektohet rregullorja për bursa të studentëve. 
z. Qemajl Sejdiu, drejtor i DKA: Ne i kemi pranuar rezultatet e arritshmerisë dhe tani ne do të shkojmë në shkolla dhe kontrollojmë rezultatet dhe të shohim se ku kanë ngecur.
Znj. Jehona Gashi: Deshiroi të opyes drejtorin se cila është ëprgjegjsia e deklarimit tuaj publik se gjatë muajit të verës do të siguroi një hapsirë për studenta që të lexojnë dhe pergatiten për provimet pasi që konviktet në këtë kohë janë të mbyllura.
z. Qemajl Sejdiu, drejtor i DKA: Po është e vërtetë. E kemi marrë kërkesën tuaj dhe kemi dashur që hapsirën ta sigurojmë tek shkolla “ Fehmi Agani” por përtej deshirës sonë, për këtë iniciativë duhet të kemi stafë dhe stafit nuk i paguajn asgjë nga thesari për punë shtesë. Kërkoj falje krejt studentëve të komunës që kësaj here nuk kemi mundur të gjejmë një hapsirë e mundësi. 
Debati dhe pyetjet e shqetësimet e anëtarëve të kuvendit vazhduan tutje në këtë pikë të rendit të ditës, ku fjalën e morri znj. Marqe Selmanaj, drejtori i arsimit, z. Qemajl Sejdiu, z. Arben Limanaj
Pika 11 e Rendit të Ditës:  Informatë nga Drejtoria e shëndetësisë lidhur me funksionimin e qendrës kryesore të mjeksisë familjare.
z. Agron Bacaj, drejtor i shëndetësisë: Dua të falenderoj fillimisht puntorët shëndetsor. Unë marrë vërjetje nganjeherë se thonë po vonohen teknikët shëndetsor, unë i inkurajoaj ata që të vazhdojnë punën e mos të marrin shembull nga anëtarët e asamblesë. Një herë në muaj mbajnë mbledhje anëtarët e asamblesë e nuk e kanë vullnetin të rrijnë deri në fund të mbledhjes, ndërkaqë kritika kanë më shumicë. Vazhdojmë me raportin. Gjatë periudhës janar- qershor 2026 në QKMF janë kryer 42 mijë  e 898 vizita mjeksore. Gjatë [po të njejtës periudhë janë kryer 65 mijë e 101 shëerbime shëndetsore. 
Drejtori tregoj sa vizita , sa injeksione, sa EKG, sa shërbime kanë marrë në barnatore, pastrim dhe lidhje plagash, shërbime stomatologjike etj. Ai tregoj edhe për shërbimet e emergjencës ku tha se hapsira është e madhe dhe nuk po arrihet që të ketë fresk të mjaftueshëm në këtë stinë të vitit. Ai kishte vërejtje edhe tek montimet e klimave në të kaluaren ku tha se këto klima të montuara në të kaluaren aq sa ftohein edhe nxejnë. Ai tha se nuk kemi procedura prokurimi prandaj nuk ka mumndesi që të zëvendësohen keto klima. 
Znj. Jehona Gashi: kërkesa ka qenë vetëm për emergjencë pasi që aty është ndjerë si shqetësim. Një klimë kushton vetëm 850 dhe besoj që mund të bëni zgjedhje. Është shumë nxehtë në këtë kohë.
z. Naim Musliu: Unë dua që të i falenderoj të gjithë infermierët dhe mjekët për angazhim. Në QKMF ofrohen shumë shërbime por ajo që është e nevojshme është cilësia e shërbimëve që kjo nuk është shumë e deshirueshme. Nëse mund të punoni pak më shumë në aspektin e shërbimëve të emergjencës do të ishte shumë mirë sepse aty për një gjë fare të vogël ta japin udhëzimin për Pejë. 
z. Naim Musliu foli edhe për numrin e analizave, që dyshoi në numrin e madh të tyre.
z. Agron Bacaj, drejtor i shëndetësisë: Raportet që unë i jap këtu janë nga protokoli i QKMF-së. Keni komitetitn për shëndetësi dhe mund  të shkoni ti vërtetoni. Sa i ëprket udhëzimeve për [pejë, ju them se në orët e vona nuk ka pediatër prandaj nuk mudn ta marr përgjegjsinë që ta trajtoj një femijë. Nuk e kemi të drejtën që të ja kontestojmë udhëziminmjekut.
Pika 12 e Rendit të Ditës: Informatë mbi realizimin e planit për mirambajtje të hapsirave publike në Komunën e Klinës.
z. Qendrim  Millaku, drejtor i SHP: Të nderuar në bazë të marrëveshjes  të drejtorisë së shërbimeve publike  dhe KRU “Ambienti” janë realizuar këto shërbime kryesore: Pastrimi i rrugëve dhe trotuareve. Hapsirat publike brenda zonës së qytetit dhe rrugëve kryesore. Mirëmbajtja e komplekseve memoraile dhe varrezave. Mirëmbajtja e parqeve të qytetit. Mirëmbajtaj e lumit Klina. Do ta ceki parkun e Zabergjes dhe Zajmit të cilët mirëmbahen nga banorët e fshtrave.
Pika 13 e Rendit të Ditës: Informatë mbi planin e punë së zyres së prokurimit për periudhën qershor 2026
Në këtë pikë referoi zyrtari Labinot Morina. Ai tregoi për gjithë pla nin e prokurimit dhe tha se për këtë periudhë është realizuar 28%. Ajnë kryer 21 procedura dhe se koj është në harmoni memplanin e [prokurimit për vitin 2026 tha z. Morina. Edhe z. Morina përmendi si pengesë mjetet e marrura nga përmbarimi dhe ngecjen në këyë realizim.
Pika 14 e Rendit të Ditës: Shqyrtimi raportit të punës së KKSB
Këtë raport të KKSB e referoi kryetari i komunës, z. Zenun Elezaj i cili tha se jemi sipas planifikimit dhe miratimit të këtij plani nga kuvendi. Ai tregoj për punën që e ka bërë ky komitet, tregoj për mbledhjet e mbajtura dhe diskutimet e pikave të rendit të ditës në detaje. Kryetari tha se do të vazhdojnë me implementimin e planit të punës së miratuar edhe për muajt e tjerë.
z. Enver Berisha, kryesues: Unë kam dy shqetësime. Është mirë që të sinjalizohet policia se janë disa shoferë këto kohë qëë ngasin shpejt dhe bejnë zhurmë alarmante në rrugë. Po ashtu ndezja e fishekzjarreve në vendbanime po i tmerron fëmijët. Është mirë që të merret policia me këto dy cështje.
z. Tunë Dedaj: Po ashtu është mirë që të kontrollohet sepse dikush po ndez zjarre qellimisht në ara. Është mirë që me këtë cështje të merren inspektorët dhe të merren masa.
Pika 15 e Rendit të Ditës: Rishikimi i vendimit për mjetet e ndara klubit të futbollit “Dukagjni”
z. Driton Raci, zyrtar ligjor i Komunës: Vendimin e përmendur zyra për punë të kuvendit e ka përcjellur për ligjshmeri në afat të duhur ligjor dhe ministria e financve ka konstatuar se komuna e Klinës ka mjete të lira për zbatimin e këtij akti por komuna duhet ta kontaktoi ministrinë e sportit dhe të merr një vlersim. Në bazë të kësaj kërkese shërbiumi i kuvendit e ka përcjell për lif=gjshmeri tek ministria e sportit dhe kultures ku kjo ministri ka konstatuar se disa nene janë të panevojshme dhe kanë rekomanduar që nenin 54 të hiqet nga preambula e këtij vendimi me rastin e rishqyrtimit.
Me vota unanime u miratua heqja e këtij neni nga preambula e vendimit.
Pika 16 e Rendit të Ditës: Pyetje dhe përgjigje
z. Naim Musliu pyeti drejtorin e shërbimebe publike në emër të stafit të zjarrëfikësve të cilët pyesin se a ka gjasa që të behën pagesat për ndrrimin e natës dhe 7 muaj minus të pagës së orëve shtesë.
Drejtori i shërbimëve publike, z. Qendrim Millaku tha se gjithmonë i është bërë pagesa zjarrëfikësve për punë  jashtë orarit. Si të krijohem mundësitë do të jua bejnë pagesat.
z. Isa Ibishi i drejtohet ekzekutivit për ndërtesën në qendër ku është një gyp i ujit që është duke demtuar edhe imazhin e sheshit Mujë Krasniqi edhe ndërtesën. Po ashtu ai tha se jemi në kohë vere, po digjen qellimisht arat pas grunajave. Drejtoria e inspektoriatit të merret me këto raste po ashtu të bëhet një fushatë ndërgjegjsimi në media.
z. Zenun Elezaj, kryetar tha se për banesat kolektive është mirë që të përkujdesen banorët dhe është obligim i tyre por sido që të jetë, ky objekt po njihet që ska zot shtëpie. Na dergo foto dhe do të shohim mundësinë e intervenimit. Për rastet e djeegjeve të arave, është një vendim që unë e kam marrë më herët ku dnalohet rreptësisht ndezja e zjarreve , prandja policia e kosovës bashkë me inspektoriatin i kanë duart e lira që të marrin venprime.
Znj. Marqe Selmanaj tha se para dy muajve i ka parashtruar drejtorit shqetësimin e mungesës së rrethojave të shkollës dhe një grope të ujërve të zeza që është e hapur. Po ashtu ajo tha se ka një kërkesë për drejtorin e inspektoriatit në lidhje me mbeturinat inerte në shtretit e lumenjëve, pyeti nëse drejtoria ka ndonjë plan që së paku me një tabelë të vetdijsoj, ti ndaloj ose të merr massa që atyre njerzve që hudhin mbeturina të ju vëjë gjobë. Znj. Marqe Selamanj kërkoj që të behët një inspektim në Radulloc pasi që aty npo hudhen shumë mbeturina.
z. Enver Berisha, drejtor i urbanizimit tha se ndoshta kjo pyetje më shumë i takon drejtorit të arsimit ose inspektoriatit. Në lidhje me gropen septike do të duhet të i drejtohet shërbimëve publike. Ne kemi analziuar gjendjen dhe kemi derguar operatorin por ata thonë se nuk është bërë nga ata prandja nuk mund të ndërhyjnë. 
Në lidhej me këto raste fjalën e mori në fund edhe drejtori i Arsimit z. Qemajl Sejdiu, drejtori i shërbimëve publike, z. Qendrim Millaku si dhe drejtori i inspektoratit, z. Enver Gashi.
[bookmark: _GoBack]Në fund të diskutimeve, kryesuesi i kuvendit z. Enver Berisha mbylli punimet e seancës duke ju uruar të gjithëve pushime të këndshme.

